SAMAN DOJ MEMBUATKAN NAJIB SUDAH TERHAKIS NILAI MORAL SEBAGAI PM

Berdasarkan tiga tindakan yang sudah diambil oleh Jabatan Kehakiman AS setakat ini dalam proses untuk merampas beberapa aset yang dipercayai berpunca daripada dana 1MDB yang dilencongkan, perkara paling nyata ialah Najib Razak sudah kehilangan nilai moral untuk terus kekal sebagai Perdana Menteri.
Dalam saman sivil pertama Julai 2016 lalu, antara yang disebut oleh DOJ ialah wang berjumlah AS$731 juta atau lebih RM3,000 juta yang diterima oleh Malaysian Official 1 adalah berpunca daripada dana 1MDB.
Dapatan DOJ berdasarkan pengaliran wang yang dikesan dengan bantuan FBI tidak membuktikan sama-sekali wang tersebut adalah sumbangan derma daripada keranat Diraja Arab Saudi sebagaimana yang disebut berulangkali oleh Najib.
Sementara salah seorang menteri kabinet, Abdul Rahman Dahman mengesahkan bahawa MO1 adalah Najib, fakta yang disebut oleh DOJ itu tidak pernah disanggah dengan bukti-bukti yang kukuh sehingga ini.
Yang ada hanyalah penafian kosong semata-mata. Lagi-lagi hujah yang digunakan ialah  SPRM, Peguam Negara dan PAC tidak mengesahkan adanya kehilangan wang 1MDB dalam siasatan mereka.
Tetapi, kenapa Pesuruhjaya SPRM tidak disambung khidmatnya, Peguam Negara ditukar secara mengejut dan laporan audit 1MDB masih diOSAkan?
Malah, kenapa beberapa anggota kabinet yang bertanya mengenai 1MDB dipecat daripada jawatan mereka?
Mengapa juga bukti-bukti sahih mengenai pemberian derma daripada kerabat Diraja Arab Saudi tidak ditampilkan sehingga sekarang?
Mana Zahid Hamidi yang dulunya pernah mengaku berjumpa dengan wakil keluarga Raja Arab tersebut?
Bolehkah beliau yang dilaporkan berada di Mekah kerana menunaikan umrah ketika ini berjumpa dan menampilkan wakil keluarga penderma tersebut?
Adakah Najib bercakap benar mengenai wang tersebut yang diterimanya melalui akaun bank peribadi?
Najib juga mengaku sebahagian daripada kononnya wang derma itu sudah dipulangkan semula kepada pemberinya kerana tidak habis digunakan. Dilaporkan wang yang dipulangkan semula itu berjumlah AS$620 juta.
Kepada siapa wang tersebut dipulangkan?
Hasil siasatan DOJ mendapati wang tersebut dipulangkan kepada akaun Tanore Finance dan berdasarkan perbicaraan di Singapura yang menyebabkan dua bank ditutup dan beberapa orang telah didakwa serta didapati bersalah atas penggubahan wang haram, Tanore Finance adalah disahkan milik Tan Kim Loong @ Jho Low.
Jadi, kepada siapa Najib pulangkan wang tersebut, kepada penderma yang merupakan kerabat Diraja Arab Saudi atau kepada Eric Tan Kim Loong @ Jho Low?
Kalau derma diterima daripada kerabat Diraja Arab Saudi, kenapa ia dipulangkan kepada Tanore Finance?
Adakah Najib berkata benar mengenai pemulangan wang tersebut?
Dalam tindakan terbaru DOJ beberapa hari lalu, siasatan mereka juga mendapati sebahagian daripada wang yang dipulangkan itu telah dibelanjakan untuk membeli loket dan rantai berlian 22k warna merah jambu bernilai AS$27.3 juta atau hampir RM120 juta bagi kegunaan isteri Malaysian Official 1.
Bagaimana wang yang Najib dakwa sudah dipulangkan masih boleh dibelanjakan untuk membeli barang kemas?
Siapa yang menggunakan wang tersebut untuk berbelanja? Kerabat Diraja Arab Saudi atau Eric Tan Kim Loong @ Jho Low?
Bolehkah Malaysian Official 1 tampil menunjukkan fakta sebenar bagaimana isteri Malaysian Official 1 memperolehi set barang kemas bernilai ratusan juta ringgit daripada dana yang sudah dipulangkan?
Dalam beberapa jawapan Najib mengenai wang 1MDB yang dikaitkan dengannya, antara jawapan beliau ialah, “saya tak pernah guna wang 1MDB untuk kepentingan peribadi”, “saya tidak akan khianati amanah rakyat” dan “kalau saya nak menyamun duit rakyat, takkan saya guna akaun bank peribadi.”
Berdasarkan siasatan serta dapatan DOJ dan ia tidak pernah disanggah dengan bukti-bukti setakat ini, bolehkah suara hati kita, tambahan di bulan Ramadan yang mulia ini mengatakan Najib telah berkata benar?
Bukan soal fitnah, campurtangan asing atau sebagainya harus dikaitkan, tetapi berdiam diri dan “buat sardin” bukanlah jawapan yang memadai dalam dunia moden, era ketelusan dan langit terbuka seperti sekarang, lebih-lebih lagi tidak mungkin laporan setebal 251 halaman dapat direka dengan begitu mudah sebagaimana saman sivil terbaru DOJ yang difailkan dua hari lalu jika semata-mata berasaskan fitnah.
Kecuali jika Najib dapat segera menolak semua yang dinyatakan DOJ itu berserta dengan bukti-buktinya sekali, termasuk penyata bank dan sebagainya, beliau sebenarnya sudah kehilangan semua nilai moral untuk terus kekal sebagai Perdana Menteri.
Ini kerana dosa paling besar bagi pemimpin ialah “menyalahgunakan, apalagi mencuri wang rakyat untuk kepentingan peribadi dan keluarga” serta “tidak berkata benar atau berbohong untuk mempertahankan diri.”
Di celah dunia mana pun, pemimpin sebegitu akan menerima balasan akhirnya.
(ShahbudinHusin 17/06/2017).

0

0

votes
Article Rating
Kongsikan artikel ini


ANWAR YANG BERJIWA BESAR….

Pakatan Harapan perlu mengekalkan tradisi musyawwarah dan konsensus seperti mana pengalaman Pakatan Rakyat sebelumnya. Semua ketua parti mempunyai kedudukan yang sama, dengan Pengerusi hanya sebagai penyelaras. Segala persiapan/agenda mesyuarat dikendali oleh Sekretariat Bersama mewakili semua parti.
Adapun usul Bersatu untuk merombak struktur Pakatan Harapan dengan pimpinan utama parti tersebut menguasai jawatan Pengerusi dan Presiden dalam struktur baru Pakatan Harapan, dikhuatiri akan merombak kerangka Pakatan Harapan menjadikannya mirip BN.
Maka kesediaan semua pihak dalam Pakatan Harapan untuk meneliti semula dan meminda cadangan tersebut dengan mengekalkan muafakat asal Pakatan Harapan adalah dialukan.
Dengan hasrat merangkul semua kekuatan dalam satu pasukan mantap menentang UMNO-BN, adalah dirasakan wajar memastikan penyertaan semua pimpinan secara berkesan. Ini termasuk memanfaatkan kedudukan dan peranan Tun Mahathir.
Agak kurang bijak untuk membuat sebarang andaian sebelum semua pimpinan parti menyatakan sikap dan usul tersebut dimuktamadkan.
Sepertimana yang disepakati Pakatan Rakyat dan kini Pakatan Harapan, kita menggagaskan pembaharuan dan mengusung idea politk baru. Kita berpaksikan prinsip luhur Perlembagaan termasuk kedudukan Islam, hak keistimewaan Melayu-Bumiputera, bahasa, dan Raja-Raja Melayu.
Kendati begitu, kita menolak asas politik perkauman; disebaliknya komited untuk menegakkan amalan demokrasi dan prinsip keadilan. Keutamaan dasar menjurus kepada kebajikan rakyat dengan menolak kerakusan kuasa dan rasuah.
Laungan kita tidak terbatas kepada perubahan pimpinan tetapi sistem lapuk yang diwarisi yang mengizinkan segala pelanggaran hukum dan rasuah oleh pemimpin tanpa kawalan dan tindakan.
Perhatian Pakatan Harapan harus terpancang kepada dasar negara; kebobrokan sistem dan ke arah kemenangan PRU ke-14. Isu pinggiran lainnya, muslihat perebutan kuasa dan kedudukan atau keterlanjuran kata kurang sopan dalam Pakatan Harapan tidak harus diizinkan.
Dan terkait dengan gesaan untuk menumpukan perhatian sepenuhnya kepada PRU, maka saya memilih untuk tidak menawarkan diri selaku calun Perdana Menteri.
Pergeseran sedemikian melelahkan kerana keputusan adalah di tangan rakyat dalam PRU. Adalah diharapkan agar segala tenaga dan ikhtiar kita tertumpu nada pengukuhan jentera dan menarik dukungan rakyat.
Anwar Ibrahim
17 Jun 2017
Ulasan Blog –
Tidak disangkal lagi Anwar Ibrahim memang seorang yang berjiwa besar dan mahu kejayaan Pakatan Harapan dalam pilihanraya umum akan datang lebih diutama berbanding kedudukan dirinya sendiri.
Tentunya semua ini berkisar dan mendasari kepada pelbagai masalah yang terus-menerus berlaku dalam negara di mana hanya perubahan kerajaan satu-satunya ubat mujarab untuk memulihkan ketenatan serta nazaknya keadaan akibat tangan rakus Najib Razak sejak tahun-tahun kebelakangan ini.
Menyedari hakikat bahawa penonjolan dirinya sebagai calon Perdana Menteri boleh merencatkan keyakinan pelbagai lapisan rakyat, memungkinkan terusnya  berlaku perbalahan dalam Pakatan Harapan dan sedikit menggugat kepaduan sokongan terhadap Tun Mahathir Mohamad untuk menjadi panglima di medan tempur PRU 14, Anwar umpama lilin yang sanggup membakar dirinya dengan sanggup menarik diri sebagai calon Perdana Menteri, asalkan perjuangan dapat diperkukuhkan untuk akhirnya Najib, UMNO dan BN dapat ditumbangkan.
Jika sebelum ini Anwar telah menunjukkan jiwa besar dengan sedia berdamai, memaafkan dan berjabat tangan kembali dengan Tun Mahathir, jiwa besarnya terserlah buat kesekian kalinya.
Dalam hal ini, selain mesej Anwar yang jelas mahu kedudukan serta pengaruh Tun Mahathir dimanfaatkan sepenuhnya memandangkan beliau berada di penjara dan tidak mungkin dapat sama-sama berjuang di lapangan, beliau juga mahu identiti Pakatan Harapan yang berpaksikan semangat musyawarah, konsensus dan semua parti punya kedudukan yang sama, terus dikekalkan.
Bermakna, jika Tun Mahathir dipersetujui sebagai “kepala” dan panglima perang dalam Pakatan Harapan, beliau bukan saja perlu disokong dan diberi kerjasama sepenuhnya, malah semua yang lain di lapisan bawah adalah berkedudukan dan punya hak yang sama tanpa ada mana-mana pihak harus meminta keistimewaan berlebihan.
Hanya dengan itu, Pakatan Harapan mampu tampil berbeza dengan BN dan sekaligus mencambahkan keyakinan yang lebih menyerlah ke arah perubahan.
Dengan Najib sudah dianggap beban yang semakin memberat, malah pemimpin UMNO sendiri ramai bersungut mengenai kepimpinan dan skandal yang melingkarinya, peluang Pakatan Harapan menuju gerbang kemenangan sentiasa luas terbentang.
Cuma, rakyat masih ada sedikit keliru tentang kecelaruan, perpaduan dan kesepakatan antara mereka. Anwar, dengan tindakan jiwa besar menarik diri sebagai calon Perdana Menteri lantaran menyedari kemenangan lebih penting digapai lebih dahulu dan kepentingan dirinya boleh diletakkan di belakang buat sementara waktu, berita ini pasti membuatkan Najib pening kepala sekali lagi.
Belum pun hilang pening kepala Najib dengan berita Pakatan Harapan dilaporkan bersetuju meletakkan Tun Mahathir sebagai pengerusi gabungan itu, penarikan diri Anwar ini tentu saja menyebabkannya terus ditimpa sakit kepala berpanjangan kerana perpaduan pembangkang semakin nyata dan tiada lagi isu yang tidak selesai melingkari mereka.
Fokus Pakatan Harapan seterusnya ialah seratus peratus untuk memastikan Najib, UMNO dan BN tersingkir daripada menguasai kerajaan. Sama ada Pakatan Harapan mahu memutuskan siapa calon Perdana Menteri atas semangat musyawarah dan konsensus sebelum pilihanraya atau memenangi pilihanraya terlebih dahulu, kini mereka agak bebas untuk memutuskannya.
Yang penting, fokus untuk menumbang serta menjatuhkan pemimpin serta kerajaan kleptokrasi tidak harus tersasar.
(ShahbudinHusin 18/06/2017)

0

0

votes
Article Rating
Kongsikan artikel ini


KENAPA TAK SAMAN DOJ? ADAKAH MUHYIDDIN YANG PERTAMA AKAN DISAMAN ROSMAH?

 Isteri Perdana Menteri, Rosmah Mansor mengarahkan peguamnya memantau media sosial untuk melihat kemungkinan wujudnya serangan dan tuduhan palsu terhadap beliau.

 Peguamnya memberitahu, mereka memantau semua platform media sosial dan penerbitan lain untuk mengenalpasti catatan yang berunsur fitnah dan tidak berasas berkaitan Rosmah.

 Tindakan Rosmah ini adalah susulan pemfailan terbaru Jabatan Kehakiman AS atau DOJ setebal 251 halaman dua hari lalu yang antara lain menyebut isteri Malaysian Official 1 turut dihadiahkan beberapa barangan kemas mewah yang berpunca daripada dana 1MDB yang dilencongkan.
Dalam dokumen terbaru DOJ itu, isteri Malaysian Official 1 didakwa menerima barang kemas yang keseluruhannya berjumlah AS$28.6 juta atau kira-kira-kira RM128 juta.

 Tidak disebut dengan pasti siapa isteri Malaysian Official 1 dalam dokumen DOJ itu, cuma Abdul Rahman pernah mengesahkan Malaysian Official 1 yang disebut dalam saman sivil kali pertama dulu tidak lain ialah Najib Razak.

 Tetapi, Najib sendiri tidak pernah mengakui Malaysian Official 1 adalah dirinya.

 Jadi, siapa yang mahu disaman oleh Rosmah?

 Adakah pengguna media sosial yang menyebut nama Rosmah secara langsung atau mereka yang menulis isteri Malaysian Official 1 pun akan turut disaman juga?

 Selain itu, kenapa penulis di media sosial saja yang mahu disamannya?

 Tidakkah semua tulisan atau catatan di media sosial berkaitan dirinya yang menjadi perbualan ramai sekarang adalah berdasarkan dokumen DOJ?

 Kenapa tidak DOJ  lebih dulu disaman jika Rosmah merasakan dirinya terganggu dengan laporan yang berunsur fitnah, tidak berasas, memburukkan nama atau menjejaskan reputasinya?

 Lagi pula tanpa laporan DOJ yang mengaitkan nama Rosmah berdasarkan bukti dan hasil penyiasatan mereka untuk menjejaki ke mana perginya dana 1MDB yang dilencongkan, tentulah tidak mungkin sesiapa mahu menyebut namanya.
Dengan itu, DOJlah yang sepatutnya lebih dulu disaman oleh Rosmah berbanding mana-mana pemilik akaun media sosial di negara ini.

 Dalam pada itu, terlanjur Rosmah sudah mengugut mahu menyaman, adakah tulisan atau kenyataan seperti yang dikeluarkan oleh Muhyiddin Yassin yang memintanya memulangkan barang kemas bernilai RM128 juta turut  tidak terlepas daripada tindakan saman beliau?
Mungkinkah Muhyiddin yang bermusuh dengan suaminya, Najib menjadi orang pertama disaman Rosmah?

 Tetapi, jika menyaman Muhyiddin, bukankah ia dengan sendirinya bermakna Rosmah secara tidak langsung mengaku identiti isteri Malaysian Official 1 adalah dirinya?
(ShahbudinHusin 17/06/2017)

0

0

votes
Article Rating
Kongsikan artikel ini


MENOLAK SAMAN DOJ SAMALAH SEPERTI MEMBELA JHO LOW

Saman sivil DOJ yang antaranya untuk merampas harta-harta Jho Low dan Riza Aziz yang dipercayai dibeli menggunakan dana 1MDB yang dilencongkan adalah berasaskan KARI – Kleptocracy Asset Recovery Initiative atau Inisiatif Mendapatkan Semula Aset Kleptokrasi.
Kleptokrasi, istilah yang barangkali agak baru bagi kebanyakan kita bermakna hasil yang diperolehi daripada mencuri. Jika sesebuah negara dirujuk sebagai negara kleptorasi, ia bermakna negara tersebut diperintah oleh pencuri wang rakyat.
Berasaskan itu, daripada AS$4.5 bilion atau hampir RM20,000 juta dana 1MDB yang diselewengkan, saman DOJ ialah untuk mendapatkan atau merampas sejumlah AS$1.7 bilion atau RM7,000 juta yang telah dibelanjakan untuk membeli pelbagai aset dengan menggunakan sistem kewangan Amerika Syarikat, malah sebahagian harta itu juga dibeli di negara kuasa besar tersebut.
Tindakan DOJ ialah untuk mengekang sistem kewangan negara mereka daripada dipergunakan untuk mencuci wang haram daripada sumber-sumber yang meragukan. Asasnya Amerika tidak mahu negara mereka dijadikan pengkalan dalam apa juga aktiviti berkaitan wang haram.
Sama ada selepas saman sivil itu akan diteruskan dengan tindakan jenayah atau tidak, ia terserah kepada DOJ untuk menentukannya berdasarkan bukti-bukti yang mereka ada.
Sekiranya ada asas untuk mendakwa, misalnya berkaitan penggubahan wang haram, maka yang terlibat akan didakwa di Amerika sana.
Dalam hal ini, jika ada tindakan jenayah seterusnya yang akan diambil, yang paling mungkin setakat ini terkait hanyalah Jho Low dan Riza Aziz bersama Mohamed Al Badawy serta Khadem Al Qubaishi saja.
Yang kehilangan harta, aset dan kekayaan juga adalah mereka.
Nama Najib Razak tidak disebut, cuma dalam pengetahuan DOJ bahawa ada Malaysian Official 1 turut menerima sejumlah AS$731 juta atau kira-kira RM3,000 juta daripada dana 1MDB yang dilencongkan itu.
Begitu juga dengan nama Rosmah Mansor turut tidak disebut, yang ada dalam fail DOJ hanyalah isteri Malaysian Official 1 yang didapati menerima pelbagai jenis barangan kemas berjumlah AS$28.6 juta atau RM128 juta.
Dalam waktu yang sama, selepas harta dan aset itu dirampas, hasilnya bukanlah akan diambil oleh Amerika Syarikat, tetapi dipulangkan kepada negara asal di mana ia berpunca. Dalam konteks ini, Malaysialah tempat wang tersebut akan dikembalikan.
Dalam erti kata lain, tindakan DOJ ini adalah baik dan menguntungkan Malaysia.
Tetapi, kenapa tidak ada pemimpin UMNO dan kerajaan yang menyokong dan menyambut baik tindakan DOJ itu?
Menolak, mencemuh atau mempertikaikan saman DOJ seperti yang tergambar dalam semua tindakan pemimpin UMNO dan kerajaan setakat ini samalah seperti mereka tidak mahu kepada wang AS$1.7 bilion atau RM7,000 juta yang bakal diserahkan oleh Amerika Syarikat kepada negara kita.
Lebih tragis, tindakan pemimpin UMNO menolak, mencemuh dan mempertikaikan saman DOJ itu juga tidak ubah seperti mereka mahu semua harta dan aset tersebut yang dipercayai daripada hasil curi, terus kekal menjadi milik Jho Low dan Riza Aziz.
Jika tindakan DOJ itu adalah hal dalaman Amerika Syarikat yang akhirnya menguntungkan Malaysia, kenapa tidak para pemimpin UMNO menyambutnya dengan baik atau setidak-tidaknya duduk diam-diam saja?
Malah, terlihat kelakar bila ada menteri yang mengatakan tindakan DOJ itu suatu bentuk campurtangan asing, sedangkan Amerika ingin membantu dan menambah dana dalam kantung negara yang sentiasa menipis dan berkurangan?
Bayangkan berapa banyak maslahat untuk rakyat boleh dimanfaat dengan wang sebanyak RM7,000 juta itu?
Siapa Jho Low dan Riza Aziz yang begitu gigih dan ketagih untuk dibela dan dipertahankan oleh pemimpin-pemimpin UMNO?
Adakah Jho Low dan Riza Aziz lebih penting berbanding negara di mata semua para pemimpin UMNO?
(ShahbudinHusin 19/06/2017).

0

0

votes
Article Rating
Kongsikan artikel ini


SABAR DAN CERDIKLAH SIKIT WAHAI BAKAL PERDANA MENTERI….

Dalam reaksinya mengenai tindakan DOJ atau Jabatan Kehakiman AS berhubung proses penyitaan aset-aset berkaitan 1MDB, sepupu Najib Razak yang disebut-sebut mempunyai cita-cita untuk menjadi Perdana Menteri, Hishammuddin Hussein membangkitkan dua perkara yang tentunya membuatkan ramai orang garu kepala.
Pertama, beliau yang juga Naib Presiden UMNO mencabar DOJ untuk segera melakukan pendakwaan jika benar agensi penguatkuasa AS itu memiliki bukti berkaitan dana 1MDB yang diselewengkan.
Katanya, jika DOJ tidak melakukan pendakwan di mahkamah, ia hanya akan menjejaskan kredibiliti mereka.
“Saya nak nasihat, kalau DOJ mempunyai bukti-bukti yang kukuh, dakwalah, jangan buat kenyataan demi kenyataan tanpa mengambil tindakan.
“Apabila mereka dakwa di mahkamah, yang didakwa ada ruang untuk membersihkan nama masing-masing,” ujarnya yang baru-baru ini turut dilantik sebagai Menteri Tugas-Tugas Khas, selain dikekalkan sebagai Menteri Pertahanan.
Kedua, Hishammuddin juga mempersoalkan identiti sebenar Malaysian Official 1 atau MO1 sebagaimana yang disebut dalam dokumen DOJ tersebut.
“Ia boleh jadi sesiapa saja. MO1 itu mungkin Menteri Kewangan Kedua, Johari Abdul Ghani.
“Sehingga kita tahu fakta yang sebenar, macam mana kita nak tahu siapa MO1 itu? soal Hishammuddin lagi.
Pelik juga dengan Hishammudin ini, tiba-tiba saja mencabar DOJ untuk menyegerakan proses mahkamah sedangkan beliau sepatutnya tahu apa yang berlaku sekarang baru di peringkat memfailkan dokumen untuk proses saman sivil.
Sehingga ini, sudah tiga pemfailan dilakukan oleh DOJ di mana kali pertama melibatkan dokumen setebal 136 mukasurat, kali kedua melibatkan penthouse dan pejabat di London dan yang terbaru melibatkan pelbagai lagi aset dengan dokumen mahkamah mengenainya setebal 251 mukasurat.
Maka, sabarlah sikit untuk proses yang seterusnya?
Apakah dengan kesediaan menyediakan dokumen yang sebegitu tebal dan terperinci,  Hishammuddin merasakan DOJ hanya main-main saja dalam tindakan mereka?
Harus disedari bahawa apa yang dilakukan oleh DOJ ialah berkaitan mereka yang menggunakan sistem kewangan negara itu untuk membeli harta dan pelbagai aset daripada wang yang dicurigai sumbernya, melibatkan penggubahan haram dan pencurian dana negara.
Sudah tentu, ia memerlukan tindakan yang teliti dan mengambil sedikit masa kerana dalam usaha merampas atau menyita aset-aset yang disenaraikan itu mungkin wujud kecuaian-kecuaian tertentu yang memungkinkan penyitaan itu mengalami kegagalan.
Jadi, kelambatan itu adalah kerana banyak penelitian perlu dilakukan sebelum di bawa ke mahkamah untuk dibentang dan dihujah.
Lagi pula, seperti yang diketahui, keluarga Jho Low sendiri ada memfailkan tindakan mahkamah di New Zealand dan Pulau Cayman sebelum ini untuk menghalang harta-harta yang disenaraikan DOJ itu daripada dirampas.
Sekali lagi, sabarlah wahai bakal Perdana Menteri!
Namun demikian, dicurigai juga adakah ketidaksabaran Hishammuddin ini bertujuan untuk menunjukkan beliau dilihat membela nama-nama yang disebut DOJ itu  yang antaranya ialah Jho Low dan Riza Aziz, anak tiri Najib sendiri atau ada maksud tersirat iaitu supaya Perdana Menteri terus tertekan dan cepat-cepat meletakkan jawatan?
Berhubung keraguan Hishammuddin tentang identiti MO1 dan menyebut kemungkinan juga MO1 adalah Menteri Kewangan Kedua, Johari Abdul Ghani, tindakan sepupu Najib dalam hal ini bukan saja kelakar, malah menyerlahkan beliau sudah duduk sebaris dengan Ahmad Maslan.
Tidakkah Hishammudin lupa bahawa antara fakta yang disebut DOJ mengenai MO1 ialah individu tersebut merupakan pegawai berpangkat tinggi dalam kerajaan Malaysia serta didakwa pernah menerima AS$731 juta daripada dana 1MDB yang dilencongkan melalui akaun peribadinya?
Dalam dokumen saman sivil yang pertama, MOI juga disebut sebanyak 36 kali.
Dengan yang demikian, adakah munasabah MO1 itu Johari Abdul Ghani yang baru saja menjadi Menteri Kewangan Kedua sejak 2015 lalu menggantikan Husni Hanadzlah?
Cerdiklah sikit bro!
Dalam hal ini, kenapa  Hishammuddin masih cuba bermain teka-teki, sedangkan rakan kabinetnya, Abdul Rahman Dahlan secara terbuka pernah mengatakan, adalah bodoh jika sesiapa memikirkan MO1 itu adalah individu lain selain Najib.
Dalam fikiran Abdul Rahman Dahlan sekarang, siapa yang masih bodoh?
(ShahbudinHusin 18/06/2017).

0

0

votes
Article Rating
Kongsikan artikel ini


KALAU TAK LEPAS RAYA, TUNGGULAH LEPAS PILIHANRAYA….KITA TETAP KENA!!

Meskipun dilaporkan Jabatan Kastam tidak pernah merujuk kepada Kementerian Kewangan serta Kabinet dalam rancangan untuk mengenakan cukai GST kepada 60 bahan makanan dan ia segera dibatalkan setelah heboh diperkatakan, tidak bermakna perkara itu tidak akan menjadi kenyataan.
Ternampak kelakar bahawa hujah pembatalan itu dikatakan selepas Jabatan Kastam merujuk kepada Kementerian Kewangan.
Bukankah Jabatan Kastam itu sendiri merupakan jabatan di bawah Kementerian Kewangan dan adakah mungkin mereka berani melakukan sesuatu perkara tanpa restu pihak atasan?
Hakikat yang harus kita sedari ialah satu lagi usaha untuk “mencekik dan memangsakan” rakyat memang sudah ada dalam rancangan pihak kerajaan.
Barangkali ini juga sebahagian daripada konsep “rakyat didahulukan” yang menjadi pegangan kerajaan.
Hanya masanya tidak sesuai untuk dilaksanakan sekarang, maka itu ia segera dibatalkan, tetapi ungkapan paling tepat ialah mungkin cuma ditangguhkan buat sementara saja.
Yang jelas, kita belum tentu selamat daripada terus “dicekik dan dimangsakan” lagi pada masa akan datang.
Untuk itu, meskipun sudah dibatalkan, kalau tidak lepas Hari Raya, pasti lepas pilihanraya nanti, pengenaan cukai kepada 60 bahan makanan itu akan dikuatkuasakan juga akhirnya.
Mencukai rakyat adalah cara paling mudah untuk mendapatkan wang oleh kerajaan sekarang. Lihat saja sebelum ini, selepas gagal mengurus kewangan negara berikutan penurunan harga minyak dan tercetusnya skandal 1MDB, lantas cukai GST yang menyebabkan rakyat menghadiahkan sumbangan RM42 bilion setahun kepada kerajaan dikuatkuasakan.
Berikutan kekurangan dana untuk mempromosi sektor pelancongan sehingga banyak pejabat Lembaga Penggalakan Pelancongan ditutup, cukai pelancongan pula diperkenalkan mulai 1 Julai depan ini.
Bila saja kekurangan dana, poket rakyatlah sasarannya.
Hanya satu yang boleh menyelamatkan kita iaitu hati-hati dengan undi yang kita ada.
Silap memberi undi, kita akan terus melidi hingga mati.
(ShahbudinHusin 20/06/2017)

0

0

votes
Article Rating
Kongsikan artikel ini


SAMANLAH….

Di dunia ini, antara perkara yang paling cuba dielakkan oleh kebanyakan orang ialah kena saman.
Apabila kena saman, bukan saja perlu turun naik mahkamah dan membayar kos guaman yang bukan sedikit, malah jika kalah, terpaksa pula membayar sejumlah ganti rugi lagi kepada orang yang membuat tuntutan itu.
Kiranya menang, kos guaman tetap kena bayar juga. Pendeknya, kalah atau menang, kerugian wang ringgit memang tidak dapat dielakkan.
Tetapi, sejak isteri Perdana Menteri, Rosmah Mansor melaungkan ugutan mahu menyaman pengguna media sosial yang memfitnah, melempar tuduhan tidak berasas, memburuk-burukkan dan membuat dakwaan palsu terhadapnya berhubung saman sivil DOJ, ramai pula yang sedia dan menanti-nanti untuk disaman.
Ramai pengguna media sosial didapati membuat posting yang menggambarkan mereka sedia dan tidak takut untuk disaman oleh Rosmah.
Termasuk yang tidak gentar dan menunggu-nunggu untuk disaman oleh Tun Mahathir Mohamad yang mengucapkannya melalui rakaman video yang dimuatnaik dalam laman Facebooknya.
Lalu, apa lagi Kak Ros…samanlah….
(ShahbudinHusin 19/06/2017).

0

0

votes
Article Rating
Kongsikan artikel ini


DENGAN SEDIKIT KEBERANIAN, NAJIB/ROSMAH MAMPU MEMBUATKAN HARI RAYA
LEBIH BERMAKNA

Datin Seri Rosmah Mansor, isteri kepada Datuk Seri Najib Tun Razak Perdana Menteri Malaysia akan mengambil tindakan terhadap sesiapa yang cuba memfitnah beliau dengan mengaitkan beliau dengan laporan DOJ yang mendakwa wang curi dari 1MDB berjumlah RM128 juta telah digunakan oleh pihak tertentu untuk membeli permata berlian untuk isteri MO1.
Rosmah telah mengarahkan peguamnya untuk bertindak ke atas sesiapa saja yang mengaitkannya dengan laporan DOJ dan juga yang tular dimedia sosial.
Yang menjadi persoalannya ialah laporan DOJ hanya menyebut permata berlian bernilai RM128 juta itu diberikan kepada isteri MO1 dan ianya tidak pun di sebut sebagai diberikan kepada Rosmah Mansor, isteri Perdana Menteri Malaysia Najib Tun Razak.
Tindakan Rosmah ini seolah memperakui laporan DOJ yang menyebut permata berlian yang diberikan kepada isteri MO1 itu membawa maksud isteri MO1 yang menerima permata berlian itu adalah dirinya.
Secara tidak langsung Rosmah seperti memperakui isteri MO1 itu adalah dirinya Rosmah Mansor isteri Najib Razak Perdana Menteri Malaysia.
Bagi saya pengakuan Rosmah itu dibuat kerana dia mempunyai pengetahuan tentang apa yang berlaku seperti yang terkandung dalam laporan DOJ. Ini bermakna Rosmah tahu isteri MO1 itu adalah dirinya dan permata berlian tersebut ada padanya.
DOJ tidak pun menyebut nama Rosmah Mansor yang memiliki permata berlian bernilai RM128 juta. Kini Rosmah sendiri yang memberitahu isteri MO1 itu adalah dirinya dan apabila Rosmah Mansor adalah isteri MO1 maka sudah tentulah MO1 yang dimaksudkan DOJ itu tidak lain dan tidak bukan adalah Mohd Najib Razak.
Selamat Berpuasa dan selamat Hari Raya Aidilfitri, maaf zahir batin.
Dato’ Hj Mahfuz Hj Omar
Ahli Parlimen Pokok Sena
20 Jun 2017/25 Ramadhan 1438H.
Ulasan Blog –
Sesiapa pun sebenarnya tidak sukar menjangka siapa MO1 dan siapa isteri MO1 seperti yang disebut dalam laporan DOJ berhubung dana 1MDB yang diselewengkan, tetapi atas pelbagai sebab mereka agak keberatan untuk menyebutnya secara terbuka.
Cumanya, sebagaimana yang disebut oleh Mahfuz, dengan mengugut mahu menyaman sebagaimana yang diutarakan oleh Rosmah Mansor melalui peguamnya itu, ia secara tidak langsung beliau telah mengaku dirinya adalah isteri MO1 dan mengetahui tentang barang-barang kemas yang disebut DOJ itu.
Najib pula, walaupun sebutan nama MO1 itu telah muncul sejak Julai 2016 lagi, beliau masih lagi berdiam diri dan membisu sehingga hari ini. Mengaku tidak, menolak pun tidak. Hanya diam saja sepanjang masa. Jauh sekali terdengar beliau berani mengugut mahu menyaman sepertimana dilakukan isterinya, Rosmah.
Setidak-tidaknya Rosmah punya lebih keberanian berbanding Najib.
Dalam hal ini, sempena bulan Ramadan yang mulia dan untuk mengelakkan rakyat terus tertanya-tanya, adalah lebih baik Najib dan Rosmah membuat sidang akhbar bersama membuat pengakuan bahawa identiti MO1 dan isteri MO1 itu adalah diri mereka.
Menteri di Jabatan Perdana Menteri, Abdul Rahman Dahlan yang sebelum ini pernah mengesahkan MO1 adalah Najib adalah juga dialu-alukan, setelah saman sivil ketiga oleh DOJ dilakukan minggu lalu, untuk sekali lagi mengesahkan  perkara itu sambil turut mengakui Rosmah adalah isteri MO1.
Tentunya ramai yang akan berbangga dan lebih bergembira di Hari Raya nanti dengan pengakuan Najib dan Rosmah itu kerana secara tidak langsung memperlihatkan kepada dunia bahawa sekurang-kurangnya orang Melayu ada kehebatan tersendiri dari segi mengumpul kekayaan dan jumlah barang-kemas semasa sedang berkuasa.
Tanpa pengakuan kedua-dua mereka secara rasmi, timbul pula rasa was-was mahu berbangga dan bergembira secara berlebih-lebihan di Hari Raya nanti.
Ia juga bertepatan dengan saranan Ketua Armada Bersatu, Syed Saddiq yang meminta supaya cerita barang kemas dan intan berlian ini diheboh dan dikongsi-kongsikan kepada ibu bapa, atuk, nenek, mak saudara dan segala kaum keluarga ketika penghuni kotaraya pulang ke kampung untuk berhari raya nanti.
Tentu lebih seronok dan meriah untuk berkongsi cerita jika Najib dan Rosmah dapat mengaku secara terbuka bahawa mereka adalah MO1 dan isteri MO1.
Barangkali pengakuan itu akan lebih bermakna berbanding duit raya RM500 untuk kakitangan awam dan RM780 untuk peneroka Felda yang diumumkan Najib sebelum ini.
(ShahbudinHusin 20/06/2017)

0

0

votes
Article Rating
Kongsikan artikel ini


KARTUN APAKAH INI?

Hari ini (Rabu) jam 10 pagi, bekas Pengerusi Felda Global Ventures atau FGV, Isa Samad dan isterinya, Bibi Shahriza Mohd Khalid dilaporkan akan hadir ke pejabat SPRM dinPutrajaya untuk memberi keterangan berhubung siasatan terhadap syarikat tersebut.
Kehadiran mereka difahamkan adalah atas arahan SPRM setelah sebelum ini agensi tersebut turut melakukan serbuan ke pejabat FGV di Menara Felda.
Bagi sesetengah pihak, tentu ada yang gembira dengan perkembangan ini kerana seolah-olah Isa dan isterinya akan disiasat dan selepas itu mungkin akan didakwa oleh agensi penguatkuasa anti rasuah itu.
Tambahan lagi, cerita-cerita yang berlegar dari mulut ke mulut mengenai mereka bukan sedikit diperkatakan oleh orangramai sejak Isa menerajui Felda dan FGV lagi.
Benarkan Isa dan isterinya yang bakal disiasat?
Jika benar Isa dan isterinya yang sedang disiasat oleh SPRM, keadaan ini benar-benar umpama cerita kartun kerana bekas Menteri Besar Negeri Sembilan itu baru saja dipindahkan daripada FGV ke SPAD atau Suruhanjaya Pengangkutan Awam Darat pada Isnin lalu.
Perpindahan itu dilakukan oleh Najib Razak sebagai tindakan untuk meredakan kemelut FGV yang sedang berlaku antara Isa dengan CEOnya, Zakaria Arshad yang dikini digantung tugas dan berdepan proses siasatan dalaman.
Dalam pertemuan dengan Isa pada pagi Isnin, Najib dilaporkan memujuk Isa supaya bersetuju berundur daripada FGV dengan janji akan diberikan jawatan baru di SPAD.
Pengerusi SPAD sebelum ini ialah Syed Hamid Albar, tetapi beliau sudah pun mengumumkan pengundurannya pada 3 Jun lalu.
Lantaran bersetuju dengan tawaran Najib itulah Isa meletakkan jawatan sebagai Pengerusi FGV beberapa jam kemudian dan disusuli dengan pengumuman oleh Pejabat Perdana Menteri mengenai perlantikannya sebagai Pemangku Pengerusi SPAD.
Tawaran dan perpindahan ke tempat baru sebagaimana yang diusulkan oleh Najib dikhabarkan diterima dengan gembira dan senang hati oleh Isa.
Dengan demikian perjalanan ceritanya, adakah logik jika Isa yang baru saja diberikan  jawatan di SPAD, tiba-tiba disiasat pula oleh SPRM?
Lebih tidak logik jika Isa juga akan didakwa di mahkamah kerana kiranya semua itu berlaku, Najib dengan sendirinya telah memalukan dirinya sendiri lantaran “orang kesayangannya” yang baru tiga hari dianugerahkan jawatan untuk memimpin sebuah agensi kerajaan, kini terpaksa berdepan suatu proses lain iaitu pengadilan.
Oleh kerana SPRM berada di bawah kekuasaan Perdana Menteri dan kuasa melantik pengerusi agensi kerajaan juga hak Perdana Menteri, adalah lebih munasabah kiranya Isa yang mahu disiasat, lebih-lebih jika sampai ke peringkat pendakwaan,  Najib bertindak menangguhkan dahulu perlantikannya menerajui SPAD sehingga agensi penguatkuasa anti rasuah itu selesai menjalankan siasatan berkaitan FGV.
Hanya setelah Isa didapati tidak terlibat dengan sebarang salah laku di FGV oleh SPRM, barulah perlantikannya dibuat untuk menerajui SPAD.
Oleh itu, untuk apa Isa hadir ke SPRM?
Selain mungkin kehadiran beliau adalah untuk diambil keterangannya berhubung siasatan SPRM tentang urusniaga antara Safitex dengan Delima Oil Products yang melibatkan kemungkinan ada salah laku oleh Zakaria, kebarangkalian lain ialah ini merupakan satu bentuk “gertakan halus” terhadap Isa.
Serentak dengan pengumuman pertukaran Isa ke SPAD pada Isnin lalu juga, Pejabat Perdana Menteri turut mengeluarkan kenyataan menyokong tindakan Lembaga Pengarah FGV menggantung jawatan Zakaria dan tiga yang lain dengan alasan mereka ada alasan yang munasabah untuk berbuat demikian.
Ia secara tidak langsung merupakan sokongan terbuka Najib terhadap tindakan Isa menggantung jawatan Zakaria dan ternampak sangat mustahil kalau ia disusuli dengan membenarkan siasatan terhadap bekas Pengerusi FGV itu.
Berhubung kebarangkalian “gertakan halus” terhadap Isa, jika pun siasatan itu melibatkan beliau dan isterinya, ia mungkin hanya sekadar siasatan semata-mata.
Selagi  Isa “menunjukkan kesetiaan” terhadap Najib dan “tidak lawan tauke”  beliau bukan saja akan terus kekal di SPAD, bahkan akan “selamat”  sampai bila-bila.
(ShahbudinHusin 21/06/2017).

0

0

votes
Article Rating
Kongsikan artikel ini


ISTERI PEMIMPIN2 LAIN BILA NAK DISIASAT?

Bekas Pengerusi FGV yang kini dipindahkan mengetuai SPAD, Isa Samad disoal-siasat selama kira-kira 4 jam di Pejabat SPRM Putrajaya, bermula 9.40 pagi tadi.

 Kata Isa, beliau telah memberi kerjasama penuh dan menjawab semua soalan yang ditanyakan kepadanya.

 Saya tak dapat buat apa-apa andaian terhadap isu ini. Itu keputusan yang akan dibuat oleh SPRM, kata beliau ketika ditanya mengenai soal-siasat terhadapnya.

 Mengenai kehadiran isterinya dalam soal-siasat SPRM itu, Isa berkata, adalah perkara biasa seseorang itu diperlukan hadir apabila namanya dikait atau disebut dalam sesuatu dakwaan.

 Normal isteri dipanggil kalau ada dakwaan atau kalau ada disebut nama. Maka, perlu dipanggil untuk disiasat, tambahnya lagi.

 Menggunakan hujah Isa iaitu isteri biasanya dipanggil untuk disiasat bila namanya ada disebut atau dijadikan bahan dakwaan, sebenarnya sudah banyak kali isteri-isteri pemimpin lain dikaitkan dengan pelbagai isu sebelum ini.

 Isteri Perdana Menteri, Rosmah Mansor barangkali mengungguli senarai dengan paling kerap dikaitkan dengan pelbagai dakwaan dan terbaru oleh laporan DOJ yang mendakwa beliau menerima hadiah barang kemas daripada Jho Low berjumlah keseluruhan sebanyak RM128 juta.
Terkini, isteri Menteri Pelancongan dan Kebudayaan, Nazri Aziz juga terkait sama dengan penyebaran kad namanya yang menggunakan logo rasmi kerajaan.

 Sehingga ini, Nazri mengatakan ia sebagai palsu dan ada orang mahu mengenakannya.

 Soalnya, tidakkah isteri Najib dan isteri Nazri juga perlu disiasat sama?

 Kenapa hanya isteri Isa saja yang disiasat?
(ShahbudinHusin 21/06/2017)

0

0

votes
Article Rating
Kongsikan artikel ini


"YANG BERBAU GAJAH MATI DI DEPAN MATA, YANG DICARI BANGKAI NYAMUK DI
SEBERANG LAUT"

Hasil cadangan Pasukan Petugas Khas yang menyiasat berhubung kerugian urusniaga matawang asing pada 1980an dan 1990an, kabinet semalam telah bersetuju menubuhkan Suruhanjaya Diraja bagi meneruskan siasatan mengenai perkara itu.
Menurut kenyataan Pejabat Perdana Menteri, keputusan menubuhkan Suruhanjaya Diraja kerana mendapati wujud elemen menyembunyikan fakta sebenar kerugian dengan mengemukakan maklumat yang bertujan mengelirukan Jemaah Menteri dan Parlimen.
Dengan penubuhan Suruhanjaya Diraja itu diharap mampu merungkai isu yang membelenggu negara sejak 23 tahun lalu, kata kenyataan Perdana Menteri lagi.
Satu-satunya fakta mengapa kerajaan UMNO dan BN pimpinan Najib Razak menubuhkan Pasukan Petugas Khas dan kemudian Suruhanjaya Diraja ini ialah kerana kritikan serta serangan berterusan Tun Mahathir Mohamad terhadapnya, khususnya berhubung skandal kewangan 1MDB yang sudah berlarutan sejak lebih 2 tahun yang lalu.
Jika Tun Mahathir tidak menyerang Najib, tidak keluar UMNO, tidak menubuhkan Bersatu dan tidak bersama dengan Pakatan Harapan sekarang ini, pasti tidak diwujudkan Suruhanjaya Diraja berkenaan.
Lebih jelas, penubuhannya adalah usaha untuk mengenakan Tun Mahathir dengan harapan Najib, UMNO dan BN terus menang dan berkuasa lagi selepas pilihanraya umum akan datang.
Ia juga suatu paparan yang jelas bahawa Najib begitu gerun untuk berdepan dengan pengaruh Tun Mahathir yang telah menubuhkan Bersatu dan kini bersama-sama dengan Pakatan Harapan untuk memberi cabaran kepadanya melalui pertimbangan kuasa rakyat.
Suruhanjaya Diraja itu tidak lain adalah sebagai tindak balas dan mengalih pandangan untuk menutup skandal 1MDB yang paling nyata berada di depan mata serta penyiasatan antarabangsa turut mendapati melalui syarikat pelaburan itulah munculnya isu RM2,600 juta dalam akaun peribadi Najib, SRC International dan hiruk-pikuk lain yang melibatkan Jho Low, Rosmah Mansor dan Riza Aziz.
Lantaran penyiasatan dalam negara tidak berjalan atau terlalu perlahan dengan berlakunya pelbagai pemecatan kepada mereka yang bersuara serta bertanya soalan, yang didesak oleh pelbagai pihak agar ditubuhkan Suruhanjaya Diraja ialah berkaitan 1MDB.
Tambahan lagi, dalam kerugian urusniaga matawang tersebut tidak terdengar, jauh sekali terbukti Perdana Menteri ketika itu didapati ada mempunyai berbilion-bilion ringgit dalam akaun peribadinya.
Tetapi, Najib bukan saja menutup mata dan memekakkan telinga terhadap desakan itu, malah tanpa segan dan malu juga mengOSAkan laporan audit mengenai 1MDB itu.
Maka, walaupun skandal 1MDB ini sudah berbau ke seluruh dunia dengan pelbagai negara sudah melakukan penyiasatan serta menjatuhkan hukuman dan yang paling mengaibkan ialah pelbagai pendedahan di sebalik saman sivil untuk merampas hartanah dan pelbagai aset lain oleh DOJ Amerika Syarikat, semuanya cuba ditutup rapi dan tiada tindakan diambil setakat ini.
Di ketika Pasukan Petugas Khas menyiasat mengenai urusniaga matawang tersebut dan difahami tujuannya untuk mengenakan Tun Mahathir, tetapi bekas Perdana Menteri selama 22 tahun itu tidak dipanggil sama sekali untuk memberi keterangannya.
Sebaliknya, Anwar Ibrahim yang dipanggil oleh Pasukan Petugas Khas untuk memberi keterangannya sudah dapat menghidu tujuan mengenakan Tun Mahathir itu berdasarkan soalan-soalan yang ditujukan kepadanya.
Mereka mahu menggunakan saya untuk menyerang Tun Mahathir, tetapi saya tetap memberitahu bahawa kerajaan tidak boleh menggunakan ini untuk menyalahkan Tun Mahathir semata-mata, tegas Anwar lagi.
Bahkan, bekas Timbalan Perdana Menteri itu juga konsisten dengan kenyataannya bahawa yang bertanggungjawab terhadap kerugian urusniaga matawang itu ialah Nor Mohamed Yakcob yang kini menjadi Timbalan Pengerusi Khazanah Nasional, cabang pelaburan utama kerajaan.
Pengerusi Khazanah ialah Najib sendiri selaku Perdana Menteri.
Anwar turut memberitahu, berikutan beban pertanggungjawaban kepada Nor Mohamed Yakcop itu, beliau bukan saja kemudiannya diarah meletakkan jawatan daripada Bank Negara, malah tidak dibenarkan daripada terlibat dalam mengendalikan kewangan negara.
Bagaimanapun, tambah Anwar, ketika Tun Abdullah menjadi Perdana Menteri, Nor Mohamed Yakcop telah diilantik sebagai Menteri Kewangan Kedua.
Berdasarkan semua itu, kita sudah boleh menjangka hasil siasatan Suruhanjaya Diraja itu nanti.
Tidak mustahil, sebagaimana Tun Mahathir tidak dipanggil oleh Pasukan Petugas Khas untuk memberi keterangannya, beliau juga mungkin tidak diperlukan mengadap Suruhanjaya Diraja itu.
Bagaimana cepatnya Suruhanjaya Diraja itu dipersetujui untuk ditubuhkan, hasilnya juga barangkali akan dikeluarkan sebelum Parlimen dibubarkan.
Tetapi, apa pun hasilnya nanti, sementara yang cuba dicari ialah bangkai nyamuk di seberang laut, bau yang menusuk kalbu daripada gajah mati di depan mata tentulah tidak mudah untuk diwangikan begitu saja.
(ShahbudinHusin 22/06/2017).

0

0

votes
Article Rating
Kongsikan artikel ini


PERINTAH DARURAT BOLEH DIELAKKAN JIKA…..

Apa yang dibangkitkan oleh Tun Mahathir Mohamad mengenai kemungkinan perintah darurat ini bukanlah mustahil sebenarnya, malah disedari dan mula diperkatakan oleh banyak pihak.
Ini kerana rata-rata menyedari, berbanding semua Perdana Menteri sebelum ini, Najib Razaklah yang paling takut untuk kalah dan hilang kuasa. Lantaran itu, ramai yang menyuarakan kebimbangan bahawa perintah darurat mungkin akan dilaksanakan sebagai jalan terakhir untuk mengekalkan kuasa.
Apa yang dibangkitkan oleh Tun Mahathir ini hanya mengesahkan lagi bahawa perkara itu tidak seharusnya dipandang ringan dan semua pimpinan Pakatan Harapan harus bersedia menghadapi kemungkinannya.
Mungkin ada yang berhujah, kenapa tidak ditimbulkan perintah darurat pada pilihanraya 2013 lalu sedangkan tentangan yang dihadapi Najib pada ketika itu turut getir dan mencabar?
Sebenarnya, pada pilihanraya 2013 lalu Najib masih yakin untuk menang, bahkan ketika isu isu skandal 1MDB belum meletus dan tidak difahami secara meluas sebagaimana sekarang.
Berbeza kali ini, bukan saja isu 1MDB sudah merebak,  difahami dan diperkatakan, termasuk berkaitan wang berbilion yang masuk ke akaun peribadi dan gelang serta rantai leher mewah yang dihadiahkan kepada isteri Malaysian Official 1, bahkan kali ini Tun Mahathir Mohamad dan Anwar Ibrahim juga seolah-olah sudah berganding bahu untuk menumbangkan Najib, UMNO dan BN.
Selain itu, sudah banyak negara juga telah bertindak terhadap dana 1MDB yang dilencongkan dengan yang paling panas ialah Amerika Syarikat melalui Jabatan Kehakimannya atau DOJ dan ini secara tidak langsung memberi kefahaman yang lebih jelas kepada rakyat tentang perlunya perubahan dalam negara dilakukan.
Namun demikian, apakah perintah darurat itu tidak boleh dielakkan dan bagaimana pula untuk mengelakkannya?
Kebarangkalian untuk mencetuskan huru-hara akibat rasa tidak puas hati terhadap keputusan pilihanraya dan kemudian disusuli dengan perintah darurat hanya akan terjadi jika BN kalah tipis atau kurang 10 kerusi berbanding Pakatan Harapan.
Kekalahan tipis itu akan menyebabkan mereka yang kehilangan kuasa memberontak dan mencetuskan huru-hara.
Bagaimanapun, perintah darurat boleh dielakkan jika rakyat memberi kemenangan lebih selesa kepada Pakatan Harapan. Sebaik-baiknya, kemenangan Pakatan Harapan mestilah dengan majoriti melebihi daripada 10 kerusi Parlimen supaya tiada alasan lagi untuk rasa tidak puas hati dan menimbulkan kekacauan dapat dibangkitkan.
Jika dapat menafikan kemenangan BN dengan majoriti lebih besar atau sehingga Pakatan Harapan mencapai majoriti dua pertiga misalnya, tentulah lebih baik lagi dan akan mematikan terus senjata perintah darurat itu daripada ditimbulkan.
Hakikatnya, hanya dengan petunjuk bahawa perubahan kerajaan adalah benar-benar keinginan dan hasrat mutlak majoriti lebih besar daripada rakyat yang dapat menjadikan perintah darurat dielakkan sama sekali.
(ShahbudinHusin 22/06/2017).

0

0

votes
Article Rating
Kongsikan artikel ini


DITUDUH PENCURI DAN MELAKUKAN JENAYAH, BILA LAGI NAJIB NAK SAMAN TUN
MAHATHIR?

Tun Mahathir Mohamad terus konsisten dan terbuka mengkritik serta menyerang Najib Razak.
Sementara Najib hanya berani main sindir-sindir dan menggunakan kiasan untuk memperlekeh musuh politiknya itu, Tun Mahathir sebaliknya melakukan semua serangan secara terang-terangan dan nyata.
Jika sebelum ini beliau menuduh Najib sebagai pencuri, kali ini dalam tulisan terbaru di blognya, Tun Mahathir lebih terbuka dengan mengatakan Najib telah melakukan jenayah.
Kata bekas Perdana Menteri selama 22 tahun itu, menyokong Najib adalah sama seperti menyokong jenayah yang dilakukannya.
“UMNO sekarang sudah dihijack untuk menjadi alat pelindung jenayah yang sudah dan sedang dilakukannya.
“Ia menggunakan duit kerajaan dan duit 1MDB yang diselewengkan untuk sogok ahli-ahli UMNO supaya terus menyokong dirinya,” tulis Tun Mahathir.
Sehubungan itu, beliau mengajak ahli-ahli UMNO berhenti mengkhianati parti itu.
“Tolaklah Najib dan keluarlah daripada UMNO untuk menyertai gerakan menjatuhkannya dalam pilihanraya.
“Hentikan daripada melindungi makhluk perosak ini,” tambahnya lagi.
Suatu serangan yang jelas, terang, nyata, tidak berselindung dan mudah difahami.
Selain itu, Tun Mahathir, beserta pelbagai dakwaan dan serangannya terhadap Najib, beliau dalam beberapa ucapannya juga mengalu-alukan untuk disaman jika apa yang disebutnya adalah tidak benar.
Beberapa hari sebelum ini, berikutan ugutan Rosmah Mansor untuk menyaman pengguna media sosial yang membuat tuduhan palsu terhadapnya, Tun Mahathir turut sedia untuk disaman oleh isteri Perdana Menteri itu.
“Berani kerana benar, saya tidak takut sebab ini bukan fitnah,” katanya mengulangi dakwaan yang dibuat oleh DOJ yang mengaitkan isteri Malaysian Official 1 menerima pelbagai hadiah barangan kemas bernilai jutaan ringgit yang didakwa berpunda daripada dana 1MDB.
Daripada dituduh pencuri, kini didakwa pula melakukan jenayah, apakah Najib dan Rosmah langsung tiada keberanian untuk menyaman Tun Mahathir?
(ShahbudinHusin 23/06/2017)

0

0

votes
Article Rating
Kongsikan artikel ini


NAJIB LEBIH MENCEMAR NAMANYA SENDIRI

Siapa pun faham dan mengakui tujuan penubuhan Suruhanjaya Diraja untuk menyiasat urusniaga matawang asing yang berlaku 23 tahun lalu tidak lain ialah untuk mencalar dan mengenakan Tun Mahathir Mohamad.
Di sebalik skandal 1MDB yang lebih besar dan memalukan kerana menjadi berita di seluruh dunia,  Najib Razak, melalui penubuhan suruhanjaya itu, berharap dapat mengalihkan pandangan orangramai terhadap skandal yang melanda diri dan keluarganya itu.
Bagaimanapun, ianya tidaklah semudah yang beliau sangka. Mewujudkan sebuah suruhanjaya untuk menyiasat sesuatu yang berlaku 23 tahun lalu dan ketika itu Najib juga berada dalam kabinet, sebenarnya adalah tindakan yang memalukan dirinya sendirinya.
Kenapa ketika itu beliau berdiam diri dan tidak berkata apa-apa terhadap urusniaga matawang tersebut, tetapi hanya sekarang baru mahu bertindak?
Pernahkah Najib bersuara mengenainya dalam  mesyuarat MT UMNO dan kabinet?
Apakah jika Tun Mahathir masih bersama UMNO, tidak menjadi pengkritiknya, tidak menubuhkan Bersatu dan tidak seperti sekarang berusaha siang malam untuk menyingkirkannya, Suruhanjaya Diraja itu akan diwujudkan juga?
Lebih malang lagi, di ketika desakan orangramai agar Suruhanjaya Diraja ditubuhkan untuk menyiasat skandal 1MDB, Najib sebaliknya hanya berdiam diri dan tidak mengendahkannya.
Orangramai barangkali boleh menerima sedikit kewajaran menubuhkan suruhanjaya untuk menyiasat urusniaga matawang yang merugikan itu jika dalam masa yang sama Najib juga berbuat demikian untuk 1MDB.
Jika demikian, barulah beliau dilihat bertihdak dengan adil dan menyeluruh.
Selain itu, mewujudkan suruhanjaya untuk mengenakan Tun Mahathir juga mungkin akan memakan diri Najib sendiri. Ini kerana berbeza dengan 1MDB di mana Najib adalah Pengerusi Lembaga Penasihat dan terikat dengan Artikel 117 yang memerlukan tandatangannya bagi setiap urusniaga kewangan dan dalam masa yang sama beliau juga adalah Perdana Menteri dan Menteri Kewangan, tetapi Tun Mahathir hanyalah Perdana Menteri saja ketika berlakunya urusniaga matawang itu.
Urusniaga itu diketuai oleh Nor Mohamed Yakcop dari Bank Negara, manakala Menteri Kewangan ketika itu ialah Anwar Ibrahim.
Nor Mohamed Yakcop juga telah diarahkan meletakkan jawatan dan dihalang terlibat dalam urusan kewangan negara berikutan kerugian urusniaga matawang tersebut.
Maknanya, tindakan tertentu telah diambil ketika itu.
Tetapi, apa tindakan yang telah diambil berkaitan 1MDB?
Mungkin kesalahan Tun Mahathir akan dicari berasaskan kedudukannya sebagai Perdana Menteri yang mempengeruskan mesyuarat kabinet ketika itu, tetapi ia kelihatan amat longgar jika dibandingkan dengan peranan Najib dalam 1MDB.
Gambaran lain yang Najib cuba wujudkan ialah jika di ketika beliau berlaku skandal 1MDB, tetapi di zaman Tun Mahathir juga ada skandal urusniaga matawang yang turut menyebabkan kerugian berbilion ringgit wang negara.
Maksudnya, Najib mahu orangramai tahu bahawa Tun Mahathir juga menghilangkan banyak wang negara suatu ketika dahulu. Namun, bagi orang yang boleh berfikir, mereka akan sedar, itu adalah kerugian dalam urusniaga dan bukan penyonglapan wang secara berkumpulan dan terancang.
Malah, tiada wang beribu-ribu juta ditemui dalam akaun peribadi Tun Mahathir berikutan kerugian urusniaga matawang itu. Anak-anak Tun Mahathir juga tidak dikesan bersukaria membuat filem, berbelanja mewah atau membeli rumah di luar negara. Tun Hasmah pula tidak pernah dihadiahkan beg tangan, gelang atau rantai leher yang berharga berjuta-juta nilainya.
Akhirnya, penubuhan suruhanjaya itu bukan saja lebih memalukan Najib sendiri, bahkan akan menggerakkan lebih iltizam kepada rakyat untuk menukar kerajaan supaya seawal tahun depan, sebuah Suruhanjaya Diraja untuk menyiasat skandal 1MDB dapat benar-benar dijadikan kenyataan.
Hanya kerajaan baru yang memungkinkan skandal 1MDB dapat diselongkar hingga ke akar umbi dan kebenaran akhirnya terbukti.
Selagi Najib, UMNO dan BN kekal berkuasa, meskipun beberapa negara luar melakukan penyiasatan, menjatuhkan hukuman, menutup dan mendenda bank, merampas aset dan mendedahkan banyak bukti dana 1MDB telah diselewengkan secara berjemaah untuk kepentingan peribadi pelbagai pihak, ia tetap dilindungi dan digambarkan suci.
(ShahbudinHusin 23/06/2017)

0

0

votes
Article Rating
Kongsikan artikel ini


ADUHHH….JANGAN MALUKAN DIRI SENDIRI, TOK GURU!!!

 Umpama hadiah hari raya kepada Najib Razak,  Presiden Pas, Hadi Awang dalam tulisan terbarunya berkata, isu 1MDB perlu diselesaikan secara dalaman tanpa menjemput pihak asing untuk menyelesaikannya.

 “Apa pun keputusan isu dalaman kita, biar mahkamah kita sendiri menyelesaikan atau mahkamah rakyat kita menyelesaikannya.

 “Sebodoh-bodoh dan sezalim-zalim pihak dalaman kita, biar kita yang tanggung sendiri dan akhirnya berkat kesabaran, pasti sedar dan insaf,” katanya.

 Tambah Hadi lagi, pihak asing selama-lamanya hanya mencari peluang untuk menjaga kepentingan mereka, walaupun mengorbankan rakyat Malaysia.

 Aduhhh…adakah Tok Guru Hadi Awang sebenarnya benar-benar tentang isu 1MDB ini sehingga menulis sedemikian rupa?
Kenapa memalukan diri sampai begitu sekali?
 Kenapa Tok Guru yang berpengetahuan agama dan tahu halal haram sesuatu perkara boleh mengeluarkan kenyataan yang bagaikan “lebih UMNO daripada luahan hati perut pemimpin UMNO sendiri”?

 Mengaitkan penyiasatan terhadap 1MDB dengan campurtangan asing hanya merendahkan pemikiran Tok Guru sehingga sama taraf dengan Annuar Musa dan Salleh Said Keruak yang semua orang tahu pangkat dan jawatan yang diperolehi mereka semata-mata kerana kuat mengampu  saja?

 Adakah Tok Guru juga sedang mengampu Najib?

 Tok Guru, penyiasatan oleh beberapa negara terhadap skandal 1MDB tidak sama-sekali bermakna jemputan kepada kuasa asing untuk campurtangan, tetapi kerana jenayah berkenaan dilakukan di negara berkenaan?

 Di Singapura, beberapa hukuman telah dijatuhkan dan bank ditutup,  di Switzerland dan Luxembourg pula ada bank telah didenda dan Amerika melalui DOJ, proses penyitaan harta sedang dalam prosesnya, ia berlaku bukanlah kerana kita menjemput mereka, sebaliknya kerana kesalahan berkaitan penipuan serta penggubahan wang haram telah berlaku di negara-negara tersebut?

 Tanpa dijemput pun, jika jenayah berlaku di negara mereka, tindakan tetap akan diambil oleh berdasarkan undang-undang yang mereka ada tanpa mengira di Malaysia dekat dengan tarikh pilihanraya atau tidak?

 Selain itu, sudahkah Tok Guru membaca kenyataan Kedutaan Amerika dua hari lalu yang amat jelas dan mudah untuk difahami.

 Jurucakapnya memberitahu, tindakan DOJ berkaitan 1MDB tidak sama-sekali bermaksud campurtangan asing, tetapi suatu inisiatif melindungi pasaran dan sistem kewangan Amerika daripada penipu wang.

 “Matlamatnya adalah untuk mendapatkan semula aset dan mengembalikannya  demi faedah negara yang terjejas, jelas jurucakap itu lagi.

 Adakah Tok Guru faham mengenainya?

 Tak malukah Tok Guru kepada pihak berkuasa negara lain yang ingin mengembalikan harta-harta hasil wang yang dicuri kepada kita, tetapi kita sesedap mulut pula mengatakan ia seolah-olah campurtangan asing?
Tok Guru juga harus faham dengan pemecatan secara mengejut Gani Patail sebagai Peguam Negara dan digantikan dengan Apandi Ali, harapan untuk melihat sebarang salah laku 1MDB dibawa ke mahkamah sudah tertutup sama-sekali.

 Lihat saja banyak tindakan beliau sejak memegang jawatan itu, peranannya lebih untuk menyucikan 1MDB daripada menegakkan keadilan demi kepentingan rakyat dan negara.

 Apa lagi harapan kita?

 Satu-satunya ialah melalui mahkamah rakyat seperti yang turut disebut oleh Tok Guru sendiri.

 Tetapi, di mana pula pendirian Tok Guru dalam perkara itu?

 Kenapa Tok Guru sendiri lebih condong kepada Najib yang seluruh dunia tahu 1MDB itu adalah “anak kesayangannya” dan Jho Low yang berperanan mencatur segala-galanya pula adalah rakan karib keluarganya?
(ShahbudinHusin 24/06/2017)

0

0

votes
Article Rating
Kongsikan artikel ini


SELAMAT HARI RAYA

Di kesempatan ini, saya ingin mengucapkan Selamat Hari Raya, Maaf Zahir Batin kepada semua pembaca dan penjenguk blog ini, juga kepada seluruh umat Islam di mana juga berada.

 Setelah sebulan berpuasa, Hari Raya adalah hari kemenangan dan ruang untuk kita saling bermaaf-maafan.

 Namun, dalam konteks Malaysia, di sebalik Hari Raya dan bermaaf-maafan, ia sama-sekali tidak harus mengubah keinginan kita untuk terus berjuang melakukan perubahan kepada negara.

 Daripada demokrasi bertukar menjadi kleptokrasi adalah titik hitam yang sangat memalukan dan menjadi tanggungjawab kita sebagai rakyat untuk memulihkannya semula.

 Jika tidak dipulihkan, titik hitam itu akan terus membesar dan membesar sehingga akhirnya menggelapkan masa depan kita serta generasi seterusnya.

 Bergembiralah bersama keluarga, jiran dan kawan-kawan sempena Hari Raya ini, tetapi agenda lebih besar iaitu melakukan perubahan, jangan sesekali diabaikan.

 Akhirnya, semoga Tuhan sentiasa merahmati niat murni kita dan dalam masa yang sama memberi kesempitan kepada semua makhluk perosak dan penipu wang rakyat yang selalu merasakan melakukan penipuan adalah suatu kebanggaan.

 Makhluk perosak dan penipu wang rakyat mesti ditentang sehingga ke garisan kemenangan.
(ShahbudinHusin 24/06/2017)

0

0

votes
Article Rating
Kongsikan artikel ini


LAWAK ZAHID HAMIDI….

Pandai Zahid Hamidi, hari raya pertama lagi dah buat lawak jenaka – katanya kehadiran  orang ramai di Seri Perdana adalah tanda sokongan kepada Najib Razak.

 Dilaporkan jumlah yang hadir untuk berhari raya di Seri Perdana tahun ini ialah seramai kira-kira 75 ribu orang.

 Adakah 75 ribu itu tanda sokongan yang memadai buat Najib?

 Adakah semua yang hadir itu juga benar-benar menyokong atau sekadar mahu makan?

 Mungkinkah juga sebahagian yang datang ini hanya ingin melihat-lihat perhiasan mewah yang dipakai Rosmah Mansor sebagaimana yang digembar-gamburkan media jika dapat bersalam atau memandangnya daripada jarak lebih dekat?

 Selain itu, kalau ikut logik Zahid bahawa 75 ribu itu tanda sokongan kepada Najib, bagaimana dengan lebih ramai rakyat Malaysia yang tidak hadir ke Seri Perdana?

 Adakah dalam baik dan memuji, Zahid dalam masa yang sama juga untuk cuba “mengenakan”  Najib?
(ShahbudinHusin 25/06/2017)

0

0

votes
Article Rating
Kongsikan artikel ini


AKHIRNYA SABAH, SARAWAK TOLAK CUKAI PELANCONGAN, DIMANA SUARA "MENTERI
JANTAN"?

Pada 15 Jun lalu, Timbalan Perdana Menteri, Ahmad Zahid Hamidi mengumumkan isu cukai pelancongan yang mencetuskan perbalahan antara Menteri Pelancongan dan Kebudayaan, Nazri Aziz dengan Sabah dan Sarawak, telah selesai.
Menurut Zahid, isu itu telah dibawa ke mesyuarat Kabinet pada Rabu dan persetujuan telah dicapai bahawa tiada lagi kenyataan dikeluarkan berhubung perkara tersebut.
“Perdana Menteri telah mempengerusikan mesyuarat Kabinet dan kami memutuskan bahawa isu tersebut telah selesai, dan tiada lagi kenyataan boleh dikeluarkan sama ada daripada pegawai kerajaan negeri atau persekutuan.
“Saya sendiri bertemu dengan Ketua Menteri Sabah dan Sarawak pada Rabu. Isu ini telah ditutup dan mari kita buka buku baharu,” kata beliau pada sidang media di sini.
Itu kata Zahid pada 15 Jun lalu, tetapi apa jadi hanya tidak sampai dua minggu setelah pengumuman selesai itu diucapkannya.
Ketua Menteri Sarawak, Abang Johari Abang Haji Openg berkata, cukai pelancongan tidak akan dilaksanakan di Sarawak pada 1 Julai ini kerana perbincangan mengenainya dengan Putrajaya masih lagi berjalan.
Kata beliau, segala-galanya belum muktamad, hanya cara kerja yang selesai, sedangkan ada isu lain yang perlu dibincangkan, antaranya ialah berkaitan tempahan awal bilik-bilik hotel.
Menteri Pelancongan, Kebudayaan dan Alam Sekitar Sabah, Masidi Manjun juga senada dengan Sarawak bahawa cukai pelancongan tidak akan dikuatkuasakan di negeri itu pada 1 Julai depan ini.
Alasan beliau ialah hotel-hotel belum lagi mendaftar untuk cukai tersebut.
“Jadi, bagaimana kerajaan akan mengutip cukai itu,” katanya sambil menambah, persediaan logistik lain juga masih belum selesai.
Sebelum ini, isu cukai pelancongan itu mencetuskan perbalahan antara Nazri dengan Menteri Pelancongan, Keseniaan, Kebudayaan Belia dan Sukan Sarawak, Abdul Karim Rahman Hamzah yang tidak setuju dengannya.
Nazri kemudian melabel Abdul Karim sebagai menteri “setahun jagung”  dan dalam waktu yang sana meletakkan dirinya sebagai “menteri jantan”.
Perbalahan juga kemudiannya merebak antara Nazri dengan dua menteri lain iaitu Fadilah Yusof dan Abdul Rahman Dahlan dan Sarawak mengumumkan pengunduran diri daripada Lembaga Pelancongan Malaysia.
Bagaimanapun, dengan dua kenyataan daripada pemimpin Sabah dan Sarawak yang mengatakan cukai pelancongan tidak akan dilaksanakan pada 1 Julai di kedua-dua negeri tersebut, bukan saja kenyataan Zahid Hamidi yang menyebut isu tersebut telah selesai sebagai tidak betul, malah pendirian yang berbeza dengan kerajaan Pusat terus dikeluarkan tanpa rasa takut.
Bahkan, ketegasan tidak melaksanakannya pada 1 Julai, bermakna Sabah dan Sarawak jelas telah menang dan menundukkan Najib, Zahid dan Nazri dalam isu cukai pelancongan ini.
Lebih ingin diketahui, di mana Nazri selepas ini, masih “jantan” lagikah beliau?
(ShahbudinHusin26/06/2017)

0

0

votes
Article Rating
Kongsikan artikel ini


TAK MASUK AKAL ATAU MATI AKAL?

Desakan dan luahan Majlis Peguam cukup mudah – jangan sesekali meremehkan tuduhan serius yang terkandung dalam saman sivil DOJ berkaitan 1MDB.
Tindakan meremehkan itu, jika diperhati, tergambar berdasarkan semua reaksi pihak berkuasa Malaysia terhadap tindakan DOJ tersebut.
“Dakwaan dalam saman DOJ itu melibatkan pegawai 1MDB, keluarga mereka dan rakan sekutu yang lain, termasuk juga yang digambarkan sebagai Malaysian Official 1 dan isteri Malaysian Official 1.
“Memandangkan cara saman sivil itu diremehkan, diketepikan dan dikecam oleh pihak berkuasa Malaysia tanpa menangani semua tuduhan yang dibuat itu, ia adalah tindakan yang tidak dapat diterima,” demikian desakan Presiden Majlis Peguam, George Varughese.
Beliau juga meluahkan kekesalannya terhadap media arus perdana yang  seolah-olah sepakat “menggelapkan” laporan mengenai tindakan DOJ itu.
“Semua ini membimbangkan kerana ia adalah tuduhan yang teruk. Intergriti dan kredibiliti institusi kewangan serta badan pengawalselia kita, di mata rakyat dan pemerhati global, adalah bergantung kepada respon pihak kerajaan kita mengenainya,” ujar beliau lagi.
Membaca dan meneliti apa yang diperkatakan George itu,  masuk akal atau tidak apa yang diluahkannya?
Tetapi, apa reaksi Peguam Negara, Apandi Ali tentang desakan berkenaan?
“Apa dan bagaimana hendak mengulas apabila Majlis Peguam memberi kenyataan yang tidak masuk akal,” kata beliau.
Jika Apandi mengatakan kenyataan Majlis Peguam itu tidak masuk akal, apakah jawapannya yang sebegitu rupa menunjukkan beliau “ada akal”?
Di mana yang tidak masuk akalnya kenyataan Majlis Peguam itu atau Apandi sudah “mati akal” untuk memberi jawapan yang berakal?
Adakah bagi beliau, hanya membersih dan menyucikan 1MDB saja satu-satunya jawapan yang masuk akal, meskipun seluruh dunia melihat ia sebagai tindak balas nakal dan tidak lebih semata-mata ingin menutup sesuatu yang gagal?
(ShahbudinHusin 26/06/2017).

0

0

votes
Article Rating
Kongsikan artikel ini


41 BILIK PRESIDENTIAL SUITES DI BALI, SIAPAKAH LAGI YANG IKUT BERCUTI
BERSAMA DENGAN NAJIB?

Setelah terdedah percutian lima hari Najib Razak dan keluarganya di Bali bermula bermula 2 Syawal yang lalu, persoalan terbaru yang kini timbul ialah siapakah yang turut bercuti bersama dengannya?

 Menurut laporan media Indonesia, Metronews.com, Najib yang menginap di Hotel St. Regis akan tinggal bilik yang sama yang pernah ditempah oleh Raja Salman dari Arab Saudi ketika bercuti di Bali pada Mac yang lalu.

 Bilik tersebut dikira mewah kerana bertaraf Presidential Suites.

 Menurut media tersebut lagi, rombongan Najib sebenarnya menempah 41 bilik yang kesemunya bertaraf Presidential Suites sepanjang percutiannya selama lima hari di Bali itu.

 Dilaporkan juga, dalam percutian itu Najib turut disertai oleh enam anak-anaknya.

 Jumlah ini tentunya termasuk anak Najib dan Rosmah daripada perkahwinan mereka yang terdahulu kerana hasil perkahwinan Najib dengan Rosmah, mereka hanya mempunyai dua orang anak saja.

 Soalnya, siapa lagi yang ikut serta dalam percutian tersebut?

 Jika mereka itu termasuk ahli keluarga yang lain, pegawai-pegawai dari Pejabat Perdana Menteri atau rakan-rakan Najib, mengapa kesemuanya menginap di bilik bertaraf Presidential Suites?

 Siapakah yang akan membayar semua kos bilik mewah untuk percutian itu dan berapa jumlah keseluruhannya?

 Jika menggunakan dana kerajaan, apakah semua ahli keluarga, pegawai-pegawai dan rakan-rakan Najib mempunyai kelayakan menginap di bilik bertaraf Presidential Suites?

 Selain itu, timbul juga persoalan sama ada St Regis Bali turut dimiliki oleh Peter Sondakh yang diketahui memiliki Hotel St Regis di Langkawi.

 Peter Sondakh adalah pemilik Eagle High Plantation yang 37 peratus sahamnya baru-baru ini dibeli oleh Felda dengan harga AS$505 juta atau lebih RM2,200 juta.

 Pembelian itu mendapat kritikan ramai, bukan saja kerana hubungan akrab Najib dengan Peter Sondakh, tetapi juga kerana harganya yang dikira tinggi berbanding nilai pasaran semasa serta dianggap tidak memberi banyak manfaat kepada peneroka Felda.

 Jika Hotel St. Regis Bali turut dipunyai oleh Peter Sondakh, mungkinkah percutian  Najib kali ini mendapat tajaan sepenuhnya daripada ahli perniagaan terkenal Indonesia itu?
(ShahbudinHusin 27/06/2017)

0

0

votes
Article Rating
Kongsikan artikel ini


ISTERI MO1 AKAN SEGERA MERAIH SANJUNGAN DUNIA KIRANYA….

 Kalau ikut logik Pengarah Komunikasi Strategik BN, Abdul Rahman Dahlan yang mengatakan “Malaysian Official 1” adalah Najib Razak dan hanya orang bodoh saja tidak mengetahui fakta tersebut, bermakna “isteri MO1”  sudah tentulah Rosmah Mansor.

 Ikut logik yang sama, hanya orang bodoh saja yang berani mengatakan “isteri MO1” bukan Rosmah, satu-satunya suri yang ada dalam hati Perdana Menteri.

 Ikut logik berdasarkan nama pula, Leonardo Dicaprio, seorang artis Hollywood dan Miranda Kerr, model antarabangsa kelahiran Australia, sudah pasti bukan beragama Islam.
Malah, dalam kehidupan sehari-hari, kedua-dua selebriti tersebut juga tidak mungkin mengamalkan cara hidup Islam.

 Namun, kejujuran dan intergiti mereka cukup tinggi serta boleh disanjung setulus hati apabila mengetahui hadiah yang mereka terima berasal dari sumber yang haram dan sedang disiasat oleh DOJ, pihak berkuasa undang-undang di Amerika Syarikat.

 Dicaprio, sebaik mengetahui hadiah Oscar yang dimenangi Marlon Brando yang dihadiahkan kepadanya adalah berpunca daripada penggubahan wang haram 1MDB, dengan pantas memulangkan semula trofi tersebut.

 Beliau yang pernah berlakon di bawah produksi Red Granite milik Riza Aziz, anak tiri Najib yang harta-hartanya turut menjadi sasaran DOJ untuk disita, dirampas dan dikembalikan kepada Malaysia, juga berjanji untuk memberi kerjasama penuh kepada penyiasatan yang sedang dijalankan.

 Selepas Dicaprio, Miranda Kerr pula mengambil langkah terpuji dengan memulangkan barang kemas berharga AS$8.1 juta yang pernah dihadiahkan oleh Jho Low kepadanya.

 Beliau nampaknya tidak teruja untuk terus memiliki perhiasan berjuta-juta lantaran mengetahui ia berpunca daripada wang 1MDB yang dicuri.

 Bagi Miranda Kerr, memiliki barang kemas dan perhiasan mewah berjuta-juta memang mengujakan, namun nilainya tidak bererti sama-sekali jika ia berpunca daripada wang yang dicuri, apa lagi kalau dihadiahkan oleh sang pencuri.
Lantas, memulangkannya adalah pilihan terbaik baginya.
Tetapi, bagaimana dengan “isteri MO1”  yang jelas disebut oleh DOJ menerima hadiah barang kemas keseluruhan berjumlah AS$28.6 juta atau kira-kira RM128 juta, juga daripada Jho Low?

 Tidak tergerakkah dalam hati kecil “isteri MO1” yang sudah pasti beragama Islam untuk menuruti jejak langkah Dicaprio dan Miranda Kerr itu?

 Sampai bila “isteri MO1”  mahu berdiam diri dan tidak memberi sebarang reaksi mengenai pemilikan barang kemas itu, kecuali Rosmah, melalui peguamnya ada mengugut mahu menyaman, sedangkan selebriti bukan Islam tiada masalah untuk mengakui dan memulangkan trofi dan barang kemas yang pernah dihadiahkan kepada mereka?

 Belum terlewat sebenarnya untuk “isteri MO1”  meraih sanjungan seluruh dunia jika beliau juga dapat bertindak segera mencontohi apa yang telah dilakukan Dicaprio dan Miranda Kerr.
Kalau pun tidak malu dengan Tuhan dan tidak inginkan sanjungan dunia, tidak malukah “isteri MO1” kepada selebriti bukan Islam dari segi kejujuran dan menjaga wibawa diri di mata masyarakat?
(ShahbudinHusin 27/06/2017).

0

0

votes
Article Rating
Kongsikan artikel ini


SEPERTI TAHUN2 SEBELUMNYA, NAJIB "HILANG" LAGI DI HARI RAYA KEDUA

Seperti suatu kemestian, bahkan bagai acara tahunan, Najib Razak bercuti lagi ke luar negara pada Hari Raya kedua kali ini.
Menurut laporan beberapa media Indonesia, Najib dan keluarganya akan menghabiskan masa selama lima hari bercuti di Bali bermula semalam.
Di Bali, beliau dan keluarganya akan menginap di Hotel St. Regis, hotel yang sama pernah menjadi tempat penginapan Raja Salman dari Arab Saudi ketika bercuti sebelum ini.
Turut sama berada di Bali ialah bekas Presiden Amerika Syarikat, Barack Obama. Namun, tidak dipastikan mereka akan bertemu atau sebaliknya.
Selepas menghabiskan cuti selama lima hari di Bali, Najib difahamkan akan terbang pula meneruskan lagi percutiannya ke Perth, Australia.
Namun, seperti tahun-tahun sebelumnya juga, percutian Najib dan keluarga di Hari Raya kedua ini dilakukan secara senyap-senyap dan tidak ada menteri kabinet, pemimpin UMNO dan penyokong yang menghantar untuk mengalu-alukan pemergiannya.
Menjelang Hari Raya baru-baru ini, askar maya pro Najib sibuk mengecam Tun Mahathir Mohamad yang diketahui akan menyambut lebaran di London bersama keluarganya.
 Gambar-gambar beliau ketika berada di KLIA dan kemudian menunaikan solat sunat Aidil Fitri di London malah tular di media-media sosial.
Tanpa usul periksa dan memahami bahawa Tun Mahathir ada beberapa jemputan rasmi di London dan pemergiannya itu kemudian turut disertai anak-anak serta ahli keluarganya yang lain kerana mereka ingin menyambut Hari Raya bersama-sama, ramai askar maya pro Najib mempertikai dan menyindir tindakan bekas Perdana Menteri tersebut.
Hakikatnya, mereka lupa, Najib hampir setiap tahun, sebaik saja selesai majlis hari raya pada hari pertama di Seri Perdana, biasanya akan terbang bercuti ke luar negara untuk setidak-tidaknya selama dua minggu lamanya.
Tahun ini, nampaknya, acara itu diteruskan lagi dengan Bali sebagai destinasi pertama dan Perth untuk lokasi yang seterusnya.
Kenapa Bali dan Perth saja?
Kebetulan atau memang sengaja mahu bertemu dengan Obamai Bali dan kemudian rehat-rehat lagi di Perth?
Kenapa sudah agak lama Najib dan keluarganya tidak bercuti ke Amerika Syarikat, Swirzerland atau negara-negara lain yang di dalamnya ada kota-kota metropolitan yang gah dengan tempat-tempat membeli-belah serba mewah?
(ShahbudinHusin 27/06/2017)

0

0

votes
Article Rating
Kongsikan artikel ini


ALAHAI PAS….

Susulan saman sivil terbaru oleh DOJ yang secara asasnya meletakkan kehilangan wang 1MDB adalah mencecah RM20,000 juta, Pakatan Harapan memutuskan untuk mengadakan program jelajah ke seluruh negara bagi memberi penerangan serta kefahaman yang lebih jelas kepada rakyat mengenai isu tersebut.
Serentak itu, Pakatan Harapan juga mengajak parti-parti pembangkang lain untuk mengenepikan segala perbezan dan bersatu dalam program jelajah ini dengan harapan akhirnya mereka yang terlibat dengan skandal penyelewengan dana 1MDB dapat dibawa ke muka pengadilan.
Sehingga ini, selain  PKR, DAP, Amanah dan Bersatu iaitu parti-parti dalam Pakatan Harapan telah sepakat setuju untuk mengadakan program jelajah itu, ia turut dipersetujui oleh dua parti politik lain iaitu PSM dan juga Parti Warisan Sabah.
Program pertama akan diadakan pada 6 Julai ini di Kepala Batas, Pulau Pinang dan selepas itu akan bergerak pula ke seluruh negara mengikut jadual yang akan ditetapkan kemudian.
Bagaimanapun, hanya beberapa jam kemudian, Pas telah tampil menyatakan pendirian menolak untuk bersama-sama dalam program jelajah tersebut.
Seperti tidak banyak berbeza dengan alasan Hadi Awang, hujah penolakan Pas yang diutarakan melalui Khairuddin Aman Razali, Ketua Penerangan Dewan Ulama Pas ialah Pas bukan parti yang mudah terpengaruh dengan pihak asing.
Kata beliau, Pas sama-sekali tidak akan terikut-ikut dengan pihak luar seperti DOJ, malah menolak campurtangan pihak asing dalam menyelesaikan isu 1MDB.
“Apa-apa perkara berkaitan negara, biar kita selesaikan sendiri, bukan orang luar. Soal telus atau tidak, itu perkara kedua tetapi isu negara kita, biar kita selesaikannya,” ujar beliau.
Alahai….
Maknanya, tiada apa lagi yang boleh diharapkan daripada Pas untuk bersama-sama menentang kemungkaran, penyelewengan dan pencurian dalam negara ini.
Walaupun hujah dan alasan mereka begitu meloyakan, sambil kopiah putih terlekat di atas kepala, pemimpin-pemimpin Pas nampaknya tidak malu-malu lagi mendedahkan wajah dan nilai perjuangan mereka yag semakin jauh menyimpang daripada jalan kebenaran.
Malah, daripada  berjuang menyelamatkan negara, Pas terlihat lebih seronok dibawa mencari teh tarik di Kota London oleh pemimpin UMNO untuk memberi penerangan tentang Akta 355 yang realitinya hanyalah acara suka-suka dan sia-sia.
Menolak Pas, menolak UMNO sudah tiada bezanya dan menyokong Pas adalah sama seperti menyokong UMNO juga.
(ShahbudinHusin 28/06/2017).

0

0

votes
Article Rating
Kongsikan artikel ini


SIAPA APANDI ALI? BUKANKAH BELIAU JUGA PEGUAM NEGARA YANG BERSIFAT
POLITIK?

Reaksi Peguam Negara, Apandi Ali yang menyifatkan saman sivil Jabatan Kehakiman AS atau DOJ sebagai bermotif politik, bukan saja memualkan, tetapi hanya menambahkan lagi ketidakyakinan rakyat terhadap beliau.
Alasan beliau bahawa saman itu bermotif politik adalah disebabkan DOJ tidak pernah membuat sebarang permohonan rasmi kepada Jabatan Peguam Negara untuk mendapatkan sebarang keterangan atau maklumat lanjut berhubung tuntutan yang mereka kemukakan.
“Jika mereka minta sebarang maklumat berkaitan 1MDB, adalah menjadi tangggungjawab kita memberi bantuan.
“Jadi, saya rumuskan tindakan DOJ itu adalah bersifat politik,” kata Apandi.
Wahh…senangnya bagi alasan!
Kenapa Apandi tidak menjawab berdasarkan fakta undang-undang, tetapi mirip seorang ahli politik?
Sebenarnya, kenyataan Apandi itu sendiri lebih bersifat politik untuk melindungi semua pihak yang terkait dengan skandal 1MDB dengan beliau nampaknya sanggup membutakan mata dan hatinya terhadap semua fakta yang selama ini terbentang terang-terang di depan mata.
Lagi pula, kalau benar saman DOJ itu bersifat politik, kenapa bantahan secara rasmi terhadap Amerika Syarikat tidak segera dilakukan atau setidak-tidaknya memanggil Dutanya di Malaysia untuk menyuarakan bantahan?
Walaupun Apandi adalah Peguam Negara, tetapi lantikan beliau tidak diragui turut bersifat politik kerana ia berlaku secara tergesa-gesa dan mengejut hanya beberapa jam setelah Gani Patail dilucutkan jawatannya ketika mengetuai Pasukan Petugas Khas untuk menyiasat berkaitan 1MDB.
Kalau bukan bermotif politik, apakah tujuan lain perlantikan beliau sebagai Peguam Negara secara tergesa-gesa dan mengejut itu?
Apakah yang boleh kita harapkan daripada beliau jika lantikannya sendiri daripada awal sudah bersifat politik?
Motif politik Apandi di sebalik kenyataannya itu juga terserlah dengan kononnya Jabatan Peguam Negara sedia memberi bantuan jika diminta oleh DOJ.
Dalam hal ini, apakah Apandi telah lupa bagaimana beliau telah menolak sebanyak dua kali permohonan Peguam Negara Switzerland untuk mendapatkan bantuan perundangan bersama atau MLA untuk menyiasat berhubung penyelewengan dan penggubahan wang haram yang dikaitkan dengan dana 1MDB?
Jika jujur untuk menegakkan keadilan dan takutkan Tuhan, kenapa permintaan Peguam Negara Switzerland itu ditolak mentah-mentah?
Kenapa sampai dua kali permohonan pun tetap ditolak juga?
Mengapa hanya setelah DOJ memfailkan saman, baru Apandi cuba bermurah hati kononnya sedia memberi kerjasama jika diminta?
Apakah tidak mungkin jika DOJ juga meminta bantuan untuk melengkapkan penyiasatan atau sebelum memfailkan saman, ia juga akhirnya akan ditolak sama seperti yang dialami oleh Peguam Negara Switzerland?
Jika Apandi dengan mudah menolak saman DOJ dan menyifatkannya bermotif politik, kenyataan beliau itu juga bersifat politik dan semata-mata bertujuan melindungi orang yang melantiknya melalui kuasa politik.
Lalu, apa lagi tugasnya kalau bukan, “You help me, I help you”?
(ShahbudinHusin 28/06/2017)

0

0

votes
Article Rating
Kongsikan artikel ini


BURUAN MEDIA YANG MEMALUKAN MALAYSIA

Tidak dinafikan negara kita semakin popular dan glamour di mata dunia sekarang ini. Ia tidak pernah dialami sebelum ini, baik ketika era Tunku Abdul Rahman Putra Alhaj, Tun Razak Hussein, Tun Mahathir Mohamad,  Tun Abdullah Badawi atau lain-lain Perdana Menterinya.
Tetapi, popular dan glamournya Malaysia di mata dunia bukanlah kerana kejayaan pembangunan atau terhasilnya sesuatu ciptaan yang membanggakan, sebaliknya hanya satu sebab – skandal 1MDB.
Skandal itu bukan saja menyebabkan negara kita menjadi sebutan dan medan siasatan beberapa negara, bahkan nama Perdana Menteri, Najib Razak turut diintai gerak-laku dan gaya hidupnya.
Setelah sebelum ini, percutian mewah, bermain golf dan pesta membeli-belah melibatkan keluarga Najib menjadi bahan intipan media, terbaru ini percutian beliau di Bali juga menjadi santapan menyelerakan bagi media-media di Indonesia.
Mereka bukan saja menjejaki berapa ahli rombongan, ahli keluarga yang turut serta, jumlah kereta yang digunakan, bahkan sehingga  jenis bilik penginapan di Hotel St. Regis, Bali juga dilaporkan sama.
Diberitakan, percutian Najib di Bali sehingga Jumaat ini sebelum kemudian menyambung cutinya ke Perth, Australia, beliau menempah 41 bilik, termasuk yang pernah disewa oleh Raja Salman dan selebihnya bertaraf presidential suites, meski ahli rombongan dikatakan cuma 23 orang saja.
Maka, berdasarkan laporan media Indonesia itu, siapa yang tinggal di bilik selebihnya itu atau bilik-bilik lebihan itu untuk mengisi apa?
Jika media Indonesia begitu mengejar percutian Najib dan keluarganya di Bali, tidak mustahil sesampainya di Perth nanti, beliau juga akan turut menerima nasib yang sama.
Bahkan, seperti yang sedia diketahui umum, media Australia lebih terbuka dan detail lagi laporannya.
Jadi, kita tunggu saja apa episod seterusnya berita-berita yang akan muncul dari Perth nanti.
Pernahkah di era Perdana Menteri sebelum ini, baik Tun Mahathir yang berkuasa selama 22 tahun atau ketika Tun Abdullah yang terkenal dengan kawalan budak-budak tingkat 4, mereka dikejar media antarabangsa sebegitu rupa sehingga berkaitan hal-hal peribadi, barang kemas yang dibeli atau mengenai percutiannya?
Tidak pernah bukan? Mengapa media antarabangsa tidak mengejar mereka sebegitu rupa?
Jawabnya kerana tidak pernah ada mana-mana Perdana Menteri sebelum ini dikaitkan dengan skandal kewangan sebagaimana Najib terkait dengan 1MDB. Tidak perlu dihuraikan lebih lanjut mengenai skandal tersebut, siapa yang terlibat, siapa mendapat manfaat, siapa menerima hadiah, siapa menerima derma, siapa menerima barangan kemas serta siapa yang cuba menutup kes dan seolah-olah melindungi daripada sebarang tindakan.
Kelebihan Najib berbanding Perdana Menteri sebelumnya hanyalah kerana skandal kewangan terbesar yang dikaitkan dengannya. Ia juga menjadikan beliau berbeza dengan sesiapa pendahulunya, termasuk ayahnya sendiri, Tun Razak.
Perhatian media antarabangsa kepada Malaysia ini, jika diimbas kembali, tidak banyak bezanya dengan apa yang dialami oleh Filipina ketika era Ferdinand Marcos dahulu. Ketika itu, barangan  kemas, pakaian dan berapa jumlah kasutnya pun menjadi perhatian dunia.
Situasi yang sama juga pernah berlaku kepada beberapa negara Arab seperti Libya, Mesir, Iraq dan Tunisia di mana pelbagai cerita muncul dek kelakuan pemimpinnya yang suka bermewah, mengumpul kekayaan dan terkait dengan banyak skandal.
Kepada rakyat Malaysia, sampai bila kita mahu membiarkan negara ini menjadi tumpuan dunia, popular dan glamour dengan cara yang salah begini?
(ShahbudinHusin 29/06/2017)

0

0

votes
Article Rating
Kongsikan artikel ini


EHHH….SIAPA YANG PANIK?

Ketua Penerangan UMNO, Annuar Musa berkata, tindakan pembangkang cuba memanipulasi laporan DOJ adalah bertujuan mengalih tumpuan daripada isu penubuhan Suruhanjaya Diraja berkaitan urusniaga mata wang asing atau forex yang ditubuhkan kerajaan.
Kata beliau, keputusan kerajaan menubuhkan Suruhanjaya Diraja itu telah mewujudkan keadaan panik di kalangan pembangkang.
Benarkah pembangkang sedang panik?
Sebelum panik, mari kita fahami dahulu beza antara DOJ dengan forex.
Isu DOJ ialah berkaitan 1MDB yang daripada syarikat pelaburan kerajaan tersebut dipercayai hampir RM20,000 juta telah diselewengkan dan dalam masa yang sama, hutangnya pula mencecah RM55,000 juta.
1MDB ditubuhkan oleh Najib, Pengerusi Lembaga Penasihatnya Najib, Perdana Menteri Najib, Pengerusi Mesyuarat Kabinet Najib, Menteri Kewangan Najib dan orang yang terikat secara langsung dengan Artikel 117 M & A syarikat iaitu berkuasa meluluskan sebarang urusan berkaitan kewangan dan pelaburan 1MDB juga adalah Najib.
Berdasarkan laporan DOJ, turut didedahkan bahawa “Malaysian Official 1” telah mendapat sejumlah RM3,000 juta daripada dana 1MDB yang dilencongkan melalui akaun peribadinya, manakala “isteri Malaysian Official 1” menerima hadiah barang kemas serta perhiasan mewah daripada Jho Low bernilai kira-kira RM128 juta.
Meskipun sehingga ini tiada sesiapa mahu mengaku sebagai “Malaysian Official 1”, tetapi Pengarah Komunikasi Strategik BN, Abdul Rahman Dahlan dengan bangga mengesahkan ia adalah Najib.
Urusniaga matawang asing yang menyebabkan negara kerugian sehingga AS10 bilion kira-kira 25 tahun lalu adalah diuruskan oleh Bank Negara dengan pegawai yang dikatakan bertanggungjawab mengenainya ketika itu ialah Nor Mohamed Yakcop.
Ketika itu, Tun Mahathir Mohamad hanyalah Perdana Menteri dan Pengerusi Mesyuarat Kabinet, manakala Menteri Kewangan ialah Anwar Ibrahim.
Memang berlaku kerugian dalam urusniaga forex, tetapi ia adalah berkaitan perniagaan yang tertakluk kepada ada masa untung, ada masa rugi.
Namun, tindakan pencegahan telah diambil untuk mengelakkan kerugian lebih menimbun, bahkan Nor Mohamed Yakcop juga telah diarah meletakkan jawatan dan dilarang terlibat dalam urusan kewangan negara sebagaimana yang disahkan oleh Anwar ketika mengadap Pasukan Petugas Khas sebelum ini.
Meskipun berlaku kerugian, nilai ringgit ketika itu tidak begitu terancam atau jadi lemah dengan mendadak. Segala-galanya dalam keadaan terkawal, malah sehingga Tun Mahathir berundur pada 2003 dan Tun Abdullah Badawi menjadi Perdana Menteri dan meletakkan jawatan pada 2009, nilai ringgit tidaklah terlalu buruk berbanding ketika era Najib yang diselubungi gerhana 1MDB.
Di sebalik kerugian forex juga, tiada sesiapa termasuk Tun Mahathir dan Anwar yang diketahui ada kemasukan beribu-ribu juta wang ke dalam akaun bank peribadi mereka.
Tetapi, di sebalik 1MDB, begitu ramai yang mendapag manfaat dan untungnya, termasuk tiba-tiba mampu menghasilkan filem di Hollywood dan memberi apartment mewah di New York dan London.
Selain itu, berbeza dengan forex di mana beberapa tindakan telah pun diambil, apa tindakan  kerajaan terhadap petualang-petualang 1MDB?
Maka, antara DOJ yang bertindak berkaitan 1MDB dan Suruhanjaya Diraja yang ditubuhkan kabinet untuk menyiasat forex, siapa yang sepatutnya lebih panik?
BN dan Najib atau pembangkang serta Tun Mahathir?
Adakah Annuar Musa turut sama panik bersama mereka yang sedang panik?
(ShahbudinHusin 29/06/2017)

0

0

votes
Article Rating
Kongsikan artikel ini


BERANIKAH KETUA PENERANGAN PAS MENYAHUT CABARAN?

Susulan kenyataan Ketua Penerangan Pas, Nasruddin Hassan semalam yang mengecam pihak-pihak tertentu yang pergi “meronda” membuat aduan ke beberapa negara mengenai 1MDB, beliau kini dicabar untuk berterus-terang mengenainya.
Dua individu yang sebelum ini diketahui membuat aduan mengenai 1MDB di Paris, London, Switzerland, AS, Hong Kong dan Singapura sehingga ditangkap dan dipenjarakan di bawah undang-undang Sosma, Khairuddin Abu Hassan dan Matthias Chang secara terbuka mencabar Nasruddin untuk menyebut nama mereka.
“Saya cabar Nasruddin untuk sebut nama saya secara terbuka sebagai pelapor yang dimaksudkan jika beliau anak jantan.
“Kalau takut nak sebut nama saya, tolong jangan campurtangan dalam isu 1MDB yang beliau serta pemimpin-pemimpin Pas lain tidak tahu fakta mengenai skandal kewangan terbesar di dunia pada dekad ini,” tegas Khairuddin.
Peguam Matthias Chang juga mencabar Nasruddin menyatakan sama ada beliau yang dimaksudkan sebagai individu yang mempelawa campurtangan asing oleh Ahli Parlimen Temerloh itu.
“Saya mencabar beliau menyatakan sama ada dia merujuk kepada saya dan Khairuddin dalam dakwaannya itu,” kata Matthias lagi.
Malah, beliau juga menawarkan ganjaran RM1 juta kepada Nasruddin sekiranya dapat membuktikan dirinya terbabit berpakat dengan pihak berkuasa AS dalam isu 1MDB.
Lalu, apa lagi? Ada hadiah RM1 juta pulak?
Alang-alang macam beria-ia sangat nak membela dan mempertahankan Najib Razak, UMNO dan BN dalam skandal 1MDB yang menjadi sebutan seluruh dunia sehingga mengumpamakan saman DOJ seperti meminta beruang menampar nyamuk di muka kancil, diharap Nasruddin dapatlah menyebut secara terbuka, terang dan nyata nama Khairuddin dan Matthias sebagaimana yang dicabar itu.
Takkan takut pulak?
Kalau boleh janganlah beliau sekadar keluarkan kenyataan saja, sebaliknya buatlah satu  sidang akhbar khas supaya nama Khairuddin dan Matthias yang disebut itu dapat didengar dengan terang dan videonya pula dapat ditularkan.
Dan Najib, UMNO serta BN yang melihat keberanian  beliau menyahut cabaran itu pun tentunya akan tumpang bangga sama.
Itu pun kalau benar-benar anak jantanlah!!
(ShahbudinHusin 30/06/2017).

0

0

votes
Article Rating
Kongsikan artikel ini


TIDAK MALUKAH MEMBELA PERKARA2 MUNGKAR?

 Membangkitkan isu laporan Jabatan Keadilan Amerika (DOJ) berkaitan penggubahan wang haram dari aliran akaun 1MDB dan dikait dengan perbelanjaan kepada individu tertentu yang dinamakan MO1 dan isteri MO1 sebagai  campur tangan asing adalah suatu yang sangat memalukan.

 Komen-komen dari pemimpin parti UmnoBN serta segelintir pemimpin pembangkang termasuk PAS serta berapa orang mufti adalah dilihat sebagai percubaan untuk mensucikan pelaku jenayah penggubahan wang haram di Amerika.

 Terang-terang dokumen saman yang difailkan oleh DOJ di US District Court For The Central District of California adalah bertujuan untuk menyita dan mendapatkan kembali hasil penyelewengan yang berjumlah USD540 juta (bersamaan dengan RM2.3 bilion) dalam bentuk aset-aset yang dipercayai dibeli menggunakan wang yang diselewengkan dari akaun 1MDB yang keseluruhannya telah menjangkau sebanyak USD1.7 bilion (bersamaan dengan RM7.3 bilion).

 DOJ bertindak memfailkan kes tersebut di mahkamah Amerika Syarikat setelah siasatan mendapati wang yang ‘dirompak’ dari 1MDB tersebut telah digunakan untuk transaksi-transaksi di Amerika Syarikat dimana ianya jelas membabitkan perbuatan pengubahan wang haram (money laundering) yang menjadi kesalahan di Amerika Syarikat serta di seluruh dunia.

 Malaysia juga tidak terkecuali kerana Malaysia mempunyai undang-undang bagi mencegah penggubahan wang haram iaitu  Akta Pencegahan Pengubahan Wang Haram dan Pencegahan Keganasan 2001 akta 613 atau lebih di kenali sebagai AMLATFAPUAA seperti di Amerika Syarikat.

 Justeru, apa yang diseret dan dipalitkan nama-namanya seperti MO1 oleh DOJ adalah pelaku jenayah penggubahan wang haram tersebut.

 Hasil siasatan DOJ mendapati wang tersebut adalah aliran dari akaun 1MDB. Dapatan hasil siasatan DOJ juga mendapati wang tersebut telah mengalir kembali kepada individu seperti MO1 dan isteri MO1 dalam bentuk tunai dan juga dalam bentuk permata berlian.

 Persoalannya, apakah menjadi suatu kesalahan pihak berkuasa Amerika Syarikat untuk mengambil tindakan keatas pelaku jenayah penggubahan wang haram di Amerika walaupun ianya adalah rakyat Malaysia?

 Apakah Malaysia akan  melindungi pelaku jenayah penggubahan wang haram dari kalangan rakyat Amerika Syarikat andainya mereka lakukan aktiviti sedemikian di Malaysia?

 Adakah peguam negara dan para mufti serta ulamak parti politik akan mengguna hujah yang sama iaitu tidak mahu dituduh sebagai mencampuri urusan negara asing walau pun kesalahan itu dilakukan di Malaysia.

 Apakah perlu Peguam Negara, para Mufti dan PAS bangkit bagi mencadangkan pemansuhan Akta Pencegahan Penggubahan Wang Haram dan Pencegahan Keganasan 2001 yang telah sedia diwartakan?

 DOJ tidak mendakwa 1MDB kerana 1MDB adalah mangsa penjenayah penggubahan wang haram. Apa yang diambil kira oleh DOJ ialah untuk mengheret perompak, penyamun, penyangak dan penjenayah penggubahan wang haram ke muka pengadilan.

 Sekiranya mahkamah di Amerika membenarkan permohonan DOJ tersebut, maka sudah tentu harta yang dibeli dengan menggunakan wang 1MDB tersebut akan dirampas dan dicairkan dalam bentuk tunai untuk diserahkan kembali kepada 1MDB yang merupakan syarikat milik rakyat dan negara Malaysia.

 Rakyat amat berharap agar sesuatu perlu dilakukan di negara kita Malaysia untuk mengheret mereka yang terlibat dan bersubahat dalam kes ‘pencurian mega’ wang 1MDB yang menyebabkan aktiviti penggubahan wang haram tersebut dilakukan oleh individu seperti disebut dalam laporan DOJ.

 Amerika Syarikat mahupun pihak asing lain tidak mencampuri urusan perundangan Malaysia dan jangan pula Malaysia dilihat dunia sebagai mencampuri urusan proses perundangan di Amerika Syarikat oleh DOJ semata-mata untuk ‘mensucikan penjenayah’ yang telah merosakkan nama baik Malaysia dimata dunia.

 Sesuatu yang sangat pelik bilamana dapatan siasatan pihak berkuasa Amerika Syarikat menemui kes penggubahan wang haram dari dana 1MDB yang dikitar di Amerika Syarikat kemudiannya dikembalikan semula ke Malaysia untuk MO1 dan isteri MO1, tiba-tiba Jabatan Peguam Negara Malaysia tampil untuk menjadi ‘hero’ dengan mengeluarkan kenyataan berbunyi “tiada berlaku apa-apa kes kecurian dalam 1MDB” dan begitu juga dengan golongan agamawan dengan kenyataan yang berbunyi  “jangan biar campur tangan asing dalam kes 1MDB”.

 Dengan kenyataan-kenyataan yang sedemikian rupa pastinya PM Najib Razak, MO1 dan isteri MO1 tersenyum lebar hingga ke telinga melihat agamawan yang sungguh menawan sedangkan rakyat Malaysia sedikit pun tidak tertawan dengan kenyataan yang seolah untuk memperbodohkan rakyat Malaysia yang bijak bistari.
Dato’ Hj Mahfuz Hj Omar
 Ahli Parlimen Pokok Sena
 30 Jun 2017/06 Syawal 1438H

Ulasan Blog
 – Lagi banyak pihak-pihak yang ingin mempertahankan Najib Razak mengeluarkan kenyataan berkaitan DOJ, tidak kira mereka itu daripada UMNO, Pas, agamawan, NGO atau sesiapa saja, ia sebenarnya lagi memalukan diri mereka sendiri.

 Apa pun hujah dan alasan yang mereka gunakan, ia tidak lain untuk membela dan mempertahankan kecurian wang yang telah hilang. Sementara mereka menolak canpurtangan asing, tindakan mempertikaikan DOJ juga suatu percubaan mencampuri undang-undang negara tersebut, meskipun sebenarnya tindakan itu untuk kebaikan dan akhirnya memberi faedah kepada negara kira.
Mereka fikir dengan kenyataan sedemikian rupa, rakyat akan terpedaya dan terus mengekalkan Najib untuk terus berkuasa. Seronok benar nampaknya mereka dapat membela dan mempertahankan Najib.

 Walaupun sudah disebut banyak kali, mereka sengaja buat-buat lupa bahawa kesimpulahnya jika Najib, UMNO dan BN terus berkuasa, kemungkinannya lagi banyak skandal dan kecurian akan terus berleluasa.

 Tidak saja Najib yang akan tersenyum gembira, malah Jho Low tentunya yang paling suka hingga senyum sampai ke telinga. Tidak saja aktivitinya mendalangi skandal 1MDB bagaikan dibela, bahkan rambu-rambanya dengan arak, berjudi di kasino, berhibur dengan artis Hollywood dan memberi hadiah jutaan ringgit kepada selebriti antarabangsa selama ini juga turut mendapat pembelaan daripada pejuang-pejuang bangsa dan agamawan yang sama.

 Tidak ada rasa malukah dalam diri mereka itu kerana secara terbuka membela perkara yang terang-terang mungkar dan berdosa?
(ShahbudinHusin 30/06/2017)

0

0

votes
Article Rating
Kongsikan artikel ini


MEMBELA DAN MEMPERTAHAN NAJIB ADALAH KERJA PALING SIA-SIA DI DUNIA

Untuk tujuan memikat hati, Najib Razak ketika tahun-tahun awal menjadi Perdana Menteri pada 2009, selain memperkenalkan slogan 1Malaysia – Rakyat Didahulukan, Pencapaian Diutamakan yang ditujukan buat seluruh rakyat, juga turut melaungkan peringatan “Rebah Jika Tak Berubah” khusus untuk UMNO dan BN.
Tentang 1Malaysia, yang yang terus tertonjol ke seluruh dunia sehingga sekarang hanyalah 1MDB, sebuah syarikat sarat hutang dan penuh skandal sehingga beberapa negara telah pun mengambil tindakan berkaitan penyelewengan dan penggubahan wang haram yang dikaitkan dengannya.
Selebihnya, apa yang tinggal?
Klinik 1Malaysia dikhabarkan hanya ada panadol saja, manakala Kedai Runcit 1Malaysia boleh dikatakan agak lengang, malah kedai runcit biasa lebih lengkap dan menawarkan banyak pilihan. Dihebohkan hanya sardin 1Malaysia yang jelas murah tapi sesuailah pula dengan rasanya yang tiada apa-apa.
Kedai Kain 1Malaysia pula dengar-dengarnya hanya indah khabar dari rupa. Begitu juga dari dari hubungan kaum, di sebalik 1Malaysia yang sepatutnya menyatukan semua bangsa, retorik-retorik bangsa untuk tujuan menang pilihanraya terus bebas berleluasa.
Sebab itu, bukan saja sebutan 1Malaysia tidak lagi kedengaran sekarang ini, malah Najib juga barangkali sudah lupa bagaimana menyebutnya.
Dalam konteks menuntut ahli UMNO segera berubah berikutan keputusan buruk pilihanraya 2008, Najib menyeru agar mereka berubah dengan memberi peringataan, “rebah jika tak berubah.”
Buat seketika ungkapan tersebut terdengar begitu mengasyikkan dan memperlihatkan Najib benar-benar seorang Perdana Menteri yang ikhlas mahu membawa perubahan dan memulihkan kekuatan UMNO dan BN, seterusnya dapat membela rakyat serta memajukan negara dengan lebih baik lagi.
Tapi apa jadi akhirnya?
Sementara beliau meminta orang lain berubah menjadi lebih baik dengan harapan UMNO dan kerajaan mendapat penerimaan positif daripada rakyat, beliau sendiri mengubah dirinya menjadi lebih buruk dan lebih banyak menjurus kepada negatif berbanding positif.
Pelbagai segmen pembaziran, suka bermewah, membeli-belah, karenah isterinya Rosmah yang tidak terkawal, berlagak jadi First Lady, mengguna jet sesuka hati dan 1001 macam lainnya yang terdedah adalah antara sebab-sebab keputusan pilihanraya 2013 lebih buruk berbanding 2008.
Hakikatnya, di sebalik menyeru kepada perubahan dan memberi ingatan dengan ungkapan “rebah jika tak berubah”, Najib sendiri sebaliknya menunjukkan teladan buruk dengan tidak mahu berubah dan gagal sama-sekali mengajak keluarganya untuk sama-sama menjadi lebih baik.
Lebih dahsyat, di sebalik memberi amaran “rebah jika tak berubah” dan berlaku pelbagai perkara negatif lain, Najib juga membenarkan kemasukan wang RM2,600 juta yang menurut penyiasat antarabangsa adalah berpunca daripada dana 1MDB yang dilencongkan ke dalam akaun bank peribadinya hanya beberapa bulan sebelum pilihanraya 2013.
Mujurlah isu wang RM2,600 juta itu hanya terdedah pada 2015. Jika sebelum pilihanraya 2013 pdrkara itu sudah diketahui rakyat dan menjadi bualan, pastilah UMNO dan BN sudah benar-benar rebah sekarang ini disebabkan angkara Najib itu.
Kini, isu 1MDB dan wang RM2,600 juta terus menghimpit Najib, UMNO dan BN ke dinding yang semakin sempit berikutan ia sudah merebak dengan beberapa negara telah melakukan penyiasatan, ada yang mendenda dan menjatuhkan hukuman serta DOJ dalam proses merampas harta-harta yang dikaitkan dengannya.
Dalam keadaan sebegini buruk dan lebih ingin mempertahankan dirinya, Najib terus juga melakukan tindakan-tindakan menuju rebah dengan menukar Peguam Negara, memecat beberapa menteri, melemah dengan menukar dan melakukan kacau-ganggu terhadap beberapa agensi yang terlibat menyiasat 1MDB dan akhirnya semua yang terkait dengan skandal syarikat pelaburan itu tetap suci bersih jadinya.
Lebih dari itu, meskipun dikepit dengan skandal yang kian menghimpit dirinya, Najib tanpa segan-silu terus juga melakukan banyak perkara lain yang melukakan hati rakyat seperti terus bermewah, membazir, bercuti sesuka hati, mengenakan cukai baru, memotong subsidi, menChinakan Malaysia dan sebagainya.
Ia dengan sendirinya menunjukkan Najib memang tidak mahu berubah, bahkan hanya bertindak untuk menyelamatkan diri melalui kuasa yang ada padanya, sambil memuaskan kehendaknya sendiri.
Dalam sekian banyak isu yang timbul pula, Najib lebih suka memilih untuk berdiam diri daripada tampil memberi penjelasan. Daripada pendedahan DOJ bahawa Malaysian Official 1 menerima AS$731 juta dana 1MDB yang diselewengkan, membayar pelbagai pihak menggunakan wang SRC International, membayar peguam Shafee Abdullah RM9.5 juta sehinggalah kepada dakwaan isteri Malaysian Official 1 menerima perhiasan mewah dan barang kemas daripada Jho Low berjumlah RM128 juta, semuanya dilayan dengan berdiam diri dan membisu seribu bahasa.
Najib hanya bergantung kepada orang lain untuk bersuara sambil berharap sesuatu isu itu akan terpadam dengan sendirinya melalui peredaran masa atau jika muncul isu-isu lain yang lebih besar daripadanya.
Sementara rakyat terkesan susah dengan cara pemerintahan Najib, yang turut ternampak susah ialah mereka yang kerjanya siang malam mempertahan serta membela beliau. Ia termasuk para pemimpin UMNO, menteri dan para pejuang lain sama ada di lapangan setiap hari bertemu rakyat, di media arus perdana atau media internet di mana setiap salah laku, pembaziran, kemewahan, rantai cincin, barang kemas, percutian dan segala-galanya termasuk Jho Low dan Riza Aziz pun kena dipertahankan sama.
Oleh kerana Najib tidak mahu berubah, maka isu mengenai diri, keluarga dan kroninya juga akan muncul silih berganti. Lepas satu, satu yang lain pula akan muncul. Setiap isu yang muncul tidak pernah dihadapi atau cuba dijelaskannya dengan penuh keyakinan.
Berbeza dengan Tun Mahathir, sama ada ketika menjadi Perdana Menteri atau selepas bersara, beliau sama-sekali tidak pernah lari daripada masalah dan sedia memberi penjelasan yang meyakinkan kepada setiap isu yang timbul. Kuncinya ialah beliau tiada skandal peribadi dan tidak mencuri untuk diri sendiri.
Bagi yang diberikan ganjaran lumayan, jawatan besar atau projek-projek mega, mungkin tindakan membela dan mempertahankan Najib itu agak berbaloi, walaupun perbuatan itu lebih merosakkan negara dan bernilai kosong dari segi perjuangan. Mereka yang berkenaan bukan lagi berjuang untuk kepentingan rakyat dan negara, sebaliknya hanya untuk melindungi kesalahan Najib semata-mata.
Tetapi, bagi yang sekadar diberikan elaun seciput wang saku, duit raya setahun sekali dan telefon bimbit A9 untuk kerja-kerja membela dan mempertahankan Najib, ia tidak syak lagi adalah kerja paling sia-sia di dunia.
Bukan saja kerja membela dan mempertahankan pemimpin yang bersalah dan ada skandal itu tiada pahala, tetapi melakukannya secara berterusan dan berulang-ulang sepanjang masa jelas hanya membuang masa memandangkan Najib yang dibela dan dipertahankan, bukan saja tidak menunjukkan kecenderungan untuk berubah, malah terus dengan perangai berdiam diri dan suka lari daripada masalah.
Najib mahu orang lain  membela dan mempertahankannya, sedangkan beliau sendiri gembira terus melakukan onar dan perkara-perkara yang menyebabkan keyakinan rakyat terhadap kerajaan kian menipis.
Selepas satu isu dibela, kemudian muncul lagi isu lain, ia  juga dibela, seterusnya ada lagi isu muncul, di bela lagi dan begitulah seterusnya seolah-olah tiada penghujung dan tidak ada pengajaran atau keinsafan yang melekat di jiwanya, sedangkan kalau Najib dan keluarganya sedia berubah sebagaimana yang dislogankannya “rebah jika tak berubah” itu, tidaklah sampai begini susah, sia-sia dan membuang masa untuk mereka membela dan mempertahankannya.
(ShahbudinHusin 01/07/2017)

0

0

votes
Article Rating
Kongsikan artikel ini